text:
80 ella 90 í Føroyum?
Millum manna verður ofta havt á lofti, at vegirnir í Føroyum eru so góðir og bilarnir tað sama, at hámarksferðin átti at verið sett upp í 90 km/t, har sýnið er gott og vegurin annars er góður. Landsverk greinaði møguleikan fyri hesum í 2008, og kom til hesar niðurstøður:
Vegirnir mugu verða tillagaðir
- Verður avgerð tikin um at seta hámarksferðina upp um 80 km/t, mugu vegirnir lagast til broytingina. Gamaní eru føroysku vegirnir góðir, men sum er, eru flestir vegir ikki gjørdir til, at vit kunnu koyra skjótari enn 80 km/t á teimum. Trupulleikin er, at sjálvur vegabygnaðurin – t.e. geometriin, bugar og hall – er ikki gjørdur til tað.
- Eitt tilmæli í ferðslutrygdarætlanini LEINKI er, at um ferðin skal verða omanfyri 80 km/t, skal vegastokkur (autoverja) verða settur millum akbreytirnar. Breytirnar mugu við øðrum orðum skiljast sundir, so at tað ikki ber til at yvirhála.
- At breiðka ein veg, so pláss verður fyri eini autoverju í miðjuni, kostar umleið 5 milliónir krónur fyri hvønn km. Harafturat kemur autoverjan, sum kostar 1 millión fyri hvønn km. Sostatt hevði tað kostað til samans uml 150 milliónir kr, um vit t.d. skuldu lagað seks útvald vegastrekki til eina hámarksferð á 90 km/t. Tað hevði verið kostnaðurin fyri at breiðka vegin og seta upp autoverju.
Munur á 80 og 90
- Vandin við at hækka ferðhámarkið úr 80 upp i 90 km/t er, at hugsandi er, at fólk so fara at koyra uppaftur skjótari. Hugsast kann, at nýggja hámarksferðin eisini kemur undir trýst, so at fleiri av teimum, sum í dag koyra 90, tá fara at koyra omanfyri 90.
- Eisini er hugsandi, at ferðmunurin millum tey løttu/skjótu akførini og tey tungu/seinu fer at økjast, um hámarksferðin verður sett upp. Tað verður verri at yvirhála, tí at breytirnar verað sundurskildar, og trupulleikar kunnu standast av vegamotinum. Samstundis vísa kanningar, at ferðsluóhappini gersast álvarsligari, tá ið ferðin verður sett upp.
Vansarnir viga mest
- Vansarnir við at hækka hámarksferðina eru sostatt nógvir. Tann størsti er, at óhappini gerast álvarsamari. Avleiðingarnar av at gera ein feil gerast størri. Harafturat verða sannlíkindini fyri óhappum størri. Eisini vera færri yvirhálingarmøguleikar, tí sýnið skal vera enn betri fyri at kunna yvirhála.
- Fyrimunurin við at hækka hámarksferðina er, at tu sparir tíð, men í einum so lítlum landi sum okkara er avmarkað, hvussu nógv tíð er at spara í so máta. Sum dømi kann verða nevnt, at koyrir tú 90 km/t, heldur enn 80 km/t, sparir tú 5 sekund fyri høvnn koyrdan km. Sparda tíðin tilsamans fyri seks útvald strekki er góðar tveir minuttir. Millum Havnina og Klaksvík sparir tú til dømis hálvanannan minutt.
- Samanumtikið eru fyrimunirnir við at seta hámarksferðina upp ikki so stórur, at teir kunnu viga upp ímóti vansunum. Og ivasamt er, um íløgurnar fyri at tillaga vegakervið til eina hámarksferð omanfyri 80 km/t standa mát við spardu tíðina.
- Samanumtikið eru ráðini tí at minka trýstið á spitaran. Koyrir tú 80 heldur enn 90 km/t, minkar vandin fyri at doyggja av eini ferðsluvanlukku 60%. Tú kanst ikki verja teg móti øllum í ferðsluni, men tú kanst verja teg ímóti at koyra ov skjótt. Tað er títt val!
Les grein í fullum líki: WRRUUM – ferðhámark undir trýsti . Høvundur: Armgarð Steinhólm, verkfrøðingur og leiðari á Ferðsludeplinum. Ársfrágreiðing 2008 hjá Landsverki.


c: text/html

text:
Í 2016 hendi ein vanlukka, sum kostaði eitt mannalív á einum aliøki hjá Bakkafrost. Myndugleikin, sum fór at kanna málið, var Arbeiðseftirlitið, men tað vísti seg, at tað í veruleikanum var Sjóvinnustýrið, sum burdi verið á staðnum.
Orsøkin er, at alingin hvørki kann metast sum vinna á landi ella sjógvi burturav. Tískil skulu stovnarnir býta ábyrgdina sínámillum, og tað kann vera trupult viðhvørt, sum syndarliga vanlukkan hjá Bakkafrost er eitt dømi um, har niðurstøðan annars var, at Bakkafrost ikki kundi ábyrgdast fyri nakað. Men har komu fleiri boð um ábøtur og mannagongdir vórðu broyttar – sum kundi bent á, at um ein myndugleiki hevði ábyrgdina, so hevði eftirlitið eisini verið betri.
Frá 1995
Tað hevur altíð verið ógreitt, hvar trygdareftirlitið við alivinnuni lá – antin tað skuldi vera hjá einum arbeiðseftirliti ella skipaeftirliti. Nógv av virkseminum fer fram á landi, men tað er tengt at virksemi á sjónum, og eingin førleiki hjá nøkrum eftirliti røkkur báðum økjum.
Hetta ásannaði man í 1995, tá Arbeiðseftirlitið og Skipaeftirlitið (Søfartsstyrelsen) orðaðu eitt rundskriv, sum gjørdi skilnað millum ábyrgdarøkini, og bygdi á somu grundreglur sum galda við lossing.
Í høvuðsheitum gongur skilnaður í ábyrgdarøkinum við bryggjukantin. Á landi er tað Arbeiðseftirlitið, meðan Sjóvinnustýrið tekur við, tá alarin fer í ein bát og siglir út til ein ring.
Men tað er eitt sindur ógreitt orðað. Í kunngerðini, sum er skrivað á donskum, stendur millum annað: “Tilsynet med medarbejdere, tilknyttet flydende fiskeopdrætsanlæg, i land såvel på anlæggene, samt arbejdets udførelse, er underlagt Arbeiðseftirlitið, mens Skipaeftirlitið har tilsyn med alle flydende installationer.”
Í sambandi við vanlukkuna í fjør fór Arbeiðseftirlitð umborð á fóðurflakan, har vanlukkan eftir øllum at døma var hend. Arbeiðseftirlitið kundi ikki staðfesta manglar hjá Bakkafrost, sum Arbeiðseftirlitið kundi gera nakað við, men vísti á ymisk onnur viðurskifti, sum Sjóvinnustýrið/Skipaeftirlitið hevði ábyrgdina av. Rundskrivið ásetir eina fráboðanarskyldu, og tí vóru allar frágreiðingar sendar Sjóvinnustýrinum.

robotstxt: allowed

filter: keep


text:
Úr rúgvuni av framdum og umrøddum bygnaðarbroytingum kunnu vit nevna sjúkrahúsverkið, sum er rættiliga aktuelt, Kringvarpið og Søvn Landsins. Felags fyri hesar broytingar – og fyri aðrar nýskipanartilgongdir innan m.a. pensjón og fiskivinnu - er, at drúgt tilgongdararbeiði er sett í verk, partar verða hoyrdir, og politikkarar og fakfólk fáa møguleika at kunna seg og gera viðmerkingar, áðrenn veruliga politiska kjakið fer av bakkastokki.
Tí undrar tað okkum, at einki er at frætta um tær bygnaðarbroytingar, sum eftir ætlan skulu gerast á leiðini til Skúladepilin í Marknagili – nú nevndur Glasir. At bygnaðurin í landsins risa miðnámsskúla, sum skal hýsa umleið 1500 næmingum og lærlingum eins og eini 200 lærarum og starvsfólkum annars, fær so lítlan ans í almenna rúminum og sum heild - ein stovnur, sum fer við nógv størsta partinum av játtanini til miðnám og sum kemur at mynda hetta skúlastig ómetaligt fyri alt landið. Vit undrast, hvussu tað ber tað til, at starvsfólk hava fingið boð um ein bygnað, sum sigst vera góðkendur av hægstu myndugleikum, eftir at tey eru farin í summarfrí og at ætlanin er, at umsóknarfreistin til leiðslustørvini í hesum bygnaði skal vera til fyrsta skúladag eftir summarfrítíðina? Hvør man kenna hendan bygnað? Nógvir spurningr tykjast ósvaraðir. Fylgir bygnaðurin leistinum, sum leiðslurnar á teimum trimum skúlunum, sum skulu flyta inn í bygningin, hava mælt til í samstarvi við Mentamálaráðið og er hann sambærligur við miðnámsskúlar í grannalondunum ella øðrum kendum miðnamsskipanum? Er arbeiðsmegin, sum fakliga skal trívast og blóma í bygnaðinum og sum skal menta, inspirera, læra, búgva og ala okkara ungdóm, trygg og væl kend við leistin? Og kennir hon seg virda, hoyrda og kunnaða í umstøðunum og tilgongdini?
Miðnám fyri broytingum
Sigast kann um føroyskt miðnám seinastu átta árini, at broytingarnar hava verið ovurstórar. Nógvar byltingar, hert arbeiðstrýst, reallønarlækking, undirvísingarreformur v.m. Og tað má standa øllum greitt, at nú, tá fyrstu studentarnir eru klaktir gjøgnum nýggju breytaskipanina, er nógv endurskoðanararbeiði at gera - bæði hjá fakbólkum og leiðslum vónandi í góðum samstarvi við Mentamálaráðið. Verandi samgonga setti sær fyri, at hetta økið eigur at eftirmetast, so orð verða sett á grundleggjandi broytingarnar og støða tikin til, um hetta nú var tað skilabesta at gera.
Tað má standa øllum greitt, at eitt sindur av ró er ynskilig á økinum og at alt arbeiði við bygnaðinum á Glasi má og skal hava so frægt av tíð og sóma, so starvsfólkini fáa sálina við. Tað eru hesi somu fakfólk - hesi sum undirvísa okkara komandi ættarliðum, beint áðrenn tey fara undir sína lestrar- og yrkisleið - sum hava skrivað allar námsætlanirnar og verið okkurt slag av arbeiðshestum, sum hava verið spentir fyri breytaskipanarvognin, sum skuldi fáast at rulla frá á heysti 2008 (fyrstu næmingar byrjaðu í nýggju skipanini í august 2013.)
Tú tryggjar ikki starvsfólkum virðilig kor við at gera kollveltandi broytingar í einastu mentalu feriu hjá einum undirvísara. Hetta gerst bert við nærlagni í hoyringini, við kunning og við at lata fólk koma frítt til orðanna – eisini um ósemjur eru. Tað eigur og skal bera til at taka nøkur orðaskifti og nakrar dystir um álvarsmál, sum fólk veruliga hava á sínum fakliga hjarta, ja í sínum samleika, áðrenn so týðandi avgerð verður tikin sum at seta í verk nýggjan bygnað á samanlagda stovninum.
Tríggjar skúlaskipanir til eina
Drúgv tilgongd er farin fram, so tríggjar skúlaskipanir funnu felags stev og runnu saman í eina skipan. Og mangir kamelar eru svølgdir á leiðini. Og skal samanlegging eydnast til fulnar, so mugu tey, sum skulu føra hana úr í verki, kenna eina meining, mugu kenna kósina og orsakirnar fyri ymisku niðurstøðunum og valunum. Tað er av størsta týdningi, skulu tær tríggjar skipanirnar kenna, at tað besta frá øllum trimum skúlunum er tryggjað – eisini í bygnaðinum.
Nú mugu vit ikki missa fakliga stoltleikan og samleikan í berum broytingarkæti. Hóast útbúgvingarpolitiskt ósamd ber væl til at koma væl frá byrjan, nevniliga við virðing fyri ymiskleika og ósemjum, sum fáa rúmd í tilgongdini. Tað er okkara fatan, at hetta er ikki støðan í løtuni. Heldur eru fólk ótrygg – skilst. Tí vilja vit rópa varskó! Íverksetan av bygnaðinum til hendan okkara dýrgrip -ungdómin í Suðurøkinum – MÁ kunna útsetast til nakrar vikur eftir at fólk eru komin úr feriu. Tað hava hesi alment settu starvsfólkini uppiborið. Stásiligi bygningurin í Marknagili, har vit í dag hátíðarhalda reisingina, er nakað seinkaður, so vit hava tíðina at tryggja menniskjaliga tilfeingið, sum er tað týdningarmesta í hesum verki – og sum hevur størri týdning enn bygningur og bygnaður!
Hanna Jensen, løgtingskvinna, forkvinna í mentanarnevnd løgtingsins, útbúgvin miðnámsskúlalærari í føroyskum og fronskum
Óluva Klettskarð, løgtingskvinna, limur í mentanarnevnd løgtingsins, útbúgvin miðnámsskúlalærari í føroyskum og søgu


text:
Umhvørvisgóðkenningin tekur ikki nóg breið atlit til dálking og til lívfrøðiligt margfeldi, soleiðis sum ásett er í umhvørvisverndarlógini.
FNU kærir, at umhvørvisgóðkenningin er latin, uttan eina viðgerð av, hvussu laksaaling á Víkum fer at ávirka djóralívið í økinum, og náttúruvirðir, sum eru til gagns fyri fólk.
Avleiðingar fyri menniskju, teirra mattrygd og rekreatión eiga at verða neyvari viðgjørdar, eins og árin á staðbundna fuglalívið og kóp frá ljósdálking, larmi, ferðslu, aliútgerð og øðrum órógvi.
Umhvørvisstovan ger onga meting av hesum viðurskiftum, men velur at lata tey vera ónevnd í umhvørvigóðkenningini.


text:
Apr 20, 2017
Marokko 7-17 apríl 2017 (4)
Gøturnar í gomlu býarpørtunum eru so smalar, og har er so trongt, at bilar sleppa ikki framat. So tey nýta ymsar aðrar mátar. Eitt nú sóu vit nógvar asnar. Summa staðni sóu vit asnar standa við vegjaðaran einsamallar. Guidin segði, at hesar asnar áttu tey, sum búði har uppi, sum eingin koyrivegur var, tey riðu so á asnanum oman til vegin og fingu eitt lift inn í býin i onkrum bili. So tá ið tey komu úr býnum, fóru tey aftur ríðandi til hús, asnin stóð bara og bíðaði har.
Asnarnir hava "blæu", eitt blikk ella eitt plastikkílat undir halanum.
Skrivað hevur Bergljót klokkan 14:58
Subscribe to: Post Comments (Atom)


text:
07 Vestur vunnu, í fjør, VFF-Cup fyri lið í lægri deildunum.
07 Vestur luttekur í VFF-Cup leygardagin
Ársins steypakapping hjá Venjarafelag Føroya, VFF-Cup verður leygardagin. Kappingin byrjar kl. 13:00 og 07 Vestur er í bólki saman við TB/FC Suðuroy/Royn, KÍ, HB og Giza Hoyvík.
Í fjør spældu feløgini í lægri deildum í eini kapping fyri seg, og tá stóðu okkara menn sum vinnarar. Vit hava annars ikki luttikið í hesi kappingini áður, men eingin ivið er um, at hetta er góður liður í fyrireikingini til kappingarárið, sum byrjar 12. mars.
Vit spæla tó ein dyst áðrenn VFF-Cup, og tað verður móti KÍ í Klaksvík longu í annaðkvøld, mikukvøldið. Eftir steypakappingina verða so, sum sær út nú, tveir venjingardystir afturat, áðrenn fyrsta umfar í EFFO-deildini, sum verður móti HB í Gundadali.
Komandi dystir
Betri-deildin, 20. jan. kl. 11:00
07 Vestur - Skála Útsett
(Venjingardystur)
FUTSAL
GU12, 20. jan. kl. 11:50 (Argir)
DU12, 21. jan. kl. 13:00 (Argir)
GU14, 21. jan. kl. 18:25 (Argir)
Fleiri
Stigatalvan
Málskjúttar


text:
"Sum skrivað stendur: »Tann er eingin, sum rættvísur er, ikki ein.«" Rómverja 3:10
"Tí at øll hava syndað, og teimum vantar Guðs heiður." Rómverja 3:23
"Tí at løn syndarinnar er deyði, men náðigáva Guðs er ævigt lív í Kristi Jesusi, harra okkara." Rómverja 6:23
"Men Guð sýnir kærleika sín til okkara av tí, at Kristus doyði fyri okkum, meðan vit enn vóru syndarar." Rómverja 5:8
"Tí at so elskaði Guð heimin, at hann gav son sín, hin einborna, til tess at ein og hvør, sum trýr á hann, ikki skal glatast, men hava ævigt lív." Jóhannes 3:16
"Um vit játta syndum okkara, tá er hann trúfastur og rættvísur, so at hann fyrigevur okkum syndirnar og reinsar okkum frá allari órættvísi." Hitt fyrsta almenna bræv Jóhannesar 1:9
"Tí at um tú játtar við munni tínum, at Jesus er harri, og trýr í hjarta tínum, at Guð vakti hann upp frá deyðum, tá skalt tú verða frelstur; tí at við hjartanum verður trúð til rættvísi, men við munninum verður játtað til frelsu." Rómverja 10:9-10
"Men so mongum, sum tóku ímóti honum, teimum gav hann mátt til at verða Guðs børn, teimum, sum trúgva á navn hansara." Jóhannes 1:12
"Jesus sigur við hann: »Eg eri vegurin og sannleikin og lívið. Eingin kemur til faðirin uttan við mær." Jóhannes 14:6
"Tí at eins og faðirin vekur upp deyð og ger tey livandi, soleiðis ger eisini sonurin tey livandi, sum hann vil." Jóhannes 5:21
"Tí av náði eru tit frelstir, við trúgv, og tað er ikki tykkum at takka, tað er Guðs gáva; ikki av gerningum, fyri at eingin skal rósa sær." Efesusmanna 2:8-9
"Men eg kunngeri tykkum, brøður, tann gleðiboðskapin, sum eg boðaði tykkum, sum tit eisini tóku við, sum tit eisini standa fastir í, Tí at eg læt tykkum fáa at vita fyrst og fremst, tað sum eg eisini havi tikið við, at Kristus doyði fyri syndir okkara samsvarandi við skriftirnar, og at hann varð grivin, og at hann stóð upp triðja dagin samsvarandi við skriftirnar." Fyrra bræv Paulusar ápostuls til Korintmanna 15:1,3-4
"Játtið tí syndirnar hvør fyri øðrum og biðið hvør fyri øðrum, fyri at tit mega verða grøddir. Megnað bøn av rættvísum manni er mikið ment." Jákups 5:16
"Elskaðu tit, latum okkum elska hvør annan, tí at kærleikin er av Guði; og ein og hvør, sum elskar, er føddur av Guði og kennir Guð Tann, sum ikki elskar, kennir ikki Guð, tí at Guð er kærleiki." Hitt fyrsta almenna bræv Jóhannesar 4:7-8
"Tá ið tit nú, elskaðu tit, vita hetta frammanundan, tá varið tykkum fyri, at tit ikki skulu verða drignir við av hinum óryggjuligu í teirra villu og falla frá tykkara egnu føstu støðu; men vaksið í náði og kunnskapi várs harra og frelsara Jesu Krists. Honum veri dýrdin bæði nú og til ævigar tíðir! Amen." Hitt seinna almenna bræv Pæturs 3:17-18


text:
Fróðskaparsetrið er við, tí gransking hjá m.a. Magna Mohr, lektara á setrinum, vísir, at fótbóltsspæl hevur sera góða ávirkan á heilsuna hjá fólki. Átakið er partur av granskingarverkætlan, har ymiskar kanningar verða gjørdar av luttakarunum áðrenn, undir og aftaná átakið til tess at vísa á gagnligu ávirkanina av fótbóltsspælinum.
Undirtøkan hevur verið sera stór kring alt landið, og ikki færri enn einir 700 luttakrar - kvinnur og menn - hugna sær við fótbóltsspælið kring landið. Eisini í HB hevur verið sera góð undirtøka fyri heilsufótbóltinum. Samskipari av heilsufótbóltinum í HB er Knút Olsen - millum manna best kendur sum HB fan nr. 1.
Fyri at fáa sum mest burturúr, skulu luttakararnir í miðal vera við 1½ ferð av teimum 3 kvøldunum um vikuna, heilsufótbóltur er í HB. Mánakvøld kl. 19-20.30 og mikukvøld kl. 20.30-22 spæla tey á Eysturvølli, meðan tey eru á Tórsvølli fríggjakvøld kl. 18-19.30.
Luttakararnir lata sera væl at. Hóast fortreytirnar hjá teimum kanska eru ógvuliga ymiskar - onkur hevur spælt fyrr, meðan onnur kanska ongantíð hava sparkað fyrr - so hava tey tað ógvuliga stuttligt saman. Sjálvandi renna tey nógv, og onkuntíð fella onkrir bøllutir eisini, men har verður eisini nógv flent.
Átakið er ikki ein kapping, og tað eru tað nógv sum eru glað fyri. Tað ræður um at røra seg og hava tað stuttligt. Tað er nógv flest kvinnur við, men nøkur mannfólk halda seg eisini framat. Kanska er tað manglandi kappingarelementið, sum ger, at menn ikki tíma so væl.
Tað er eitt sindur ymiskt, hvussu nógv møta hvørt kvøld, men tey møttu verða so býtt í hóskandi lið, soleiðis at tað ikki verða ov nógv á hvørjum liði. Spælt verður í 1½ tíma, og upphiting og útstrekking er umframt. Meðan tað mesta av landinum heldur summarfrí, heldur heilsufótbólturin á fram, tó at luttakaratalið ikki er so høgt.
Seinni í heyst fara tey aftur at gera kanningar av luttakarunum, og tá fæst at síggja, hvussu heilsustøðan hjá teimum er broytt undir átakinum.
Tað verður spennandi at síggja. Vit fara seinni at skriva meira um heilsufótbóltin í HB og heimasíðu okkara.


text:
B71, Skála og HB vunnu Várkappingina
Dreingir20-06-2014 - Jónfinn Petursson
FSF skrivar á heimasíðu sínari, at farna vikuskiftið var árliga Várkappingin fyri U12 dreingir. Kappingarnar vóru á Tórsvølli, har 12 lið luttóku, og á Svangaskarði, har 15 lið, býtt í tveir bólkar, luttóku.
Fyrstu dystirnir vórðu spældir kl. 10:30, og tá klokkan nærkaðist trý, vóru finalan og dystirnir um 3. plássið á skránni.
Endaliga støðan gjørdist, at á Tórsvølli vann HBc kappingina, NSÍ bleiv nummar tvey, og HB a varð nummar trý.
Á Svangaskarði gjørdist B71 vinnari av bólki 1, og Skála vann bólk 2.
Til kappingina á Tórsvølli luttók HB við fimm liðum, Víkingur við tveimum liðum, meðan B36, B68, TB, Skála og NSÍ høvdu hvør sítt lið við í kappingini.
Á Svangaskarði vóru átta lið í bólki 1 og sjey í bólki 2.
Í bólki 1 hevði EB/Streymur trý lið, HB tvey, meðan ÍF, B36 og B71 høvdu hvør sítt. Í bólki 2 luttók HB við trimum, B36 hevði tvey lið við í kappingini, meðan NSÍ og Skála høvdu hvør sítt.
Vit hava verið inná fsf.fo og nápað hesa søguna umframt at myndirnar eisini eru frá fsf.fo


text:
Men hevði eg vitað, at tað var soleiðis, hevði eg langt síðani havt dyrkað G! big time. Men í dag var eisini so fínt veður sól og stilli. Vit vóru á spæliplássinum, tey smáu fingu andlitsmáling, og vit vassaðu. Emil hevði spælikortini við.
Øll vóru har, og øll blíð og glað um veðrið.
Í fjósinum var upplestur, yrkjarar lósu egnar yrkingar. Alexandur Kristiansen var stuttligur, turrisliga stuttligur, Jóanes Nielsen var góður sum væntað, men fisuprátið er enn í fokus. Bæði Jóanes og Oddfríður skriva um, at teir vilja hava sítt egna gravstað at passa, áðrenn teir eru deyðir, helst nú beinanvegin, tann hjá Oddfríði var ikki góð, prosaisk og lágtflúgvandi, tann hjá Jóanesi var meiri sansalig og ólekkur. Men stuttligt hugskot at taka annað beinið fyrst og grava tað, so at moldin kann venja seg við gestin, áðrenn allur kroppurin verður dumpaður.
Masterplanurin hjá Turið funkaði, hon fann ein koyrara til teirra bil, so fóru teir stóru dreingirnir við honum, og tey trý smáu við mær. Tey vóru nokso moyr á suðurvegnum.


text:
Tentakluss hevði aldrin í lívinum fingið bræv fyrr, hann var so spentur at lata upp. í brævinum stóð: kæri Tentakluss, eg hoyrdi um títt bræv í felagnum FINN VINIR, og eg vil nú bara siga tær, at eg tími væl at spæla við teg. Skula vit møtast í tí blaðleysa trænum? Heilsan Reyðfinna.
Tentakluss bleiv heitur um skallan, hvussu í verðini skuldi hann kenna hana, ella finna hana, og meinti hon HANSARA blaðleysa træ ella kanska sítt egna blaðleysa træ, ella hvar búði hon ? Og hvør var Reyðfinna, var hon ein ormur ella ein firvaldur, men hann hopaði, at hon var ein sóljusaurur. Tentakluss var heilt í ørviti, sum hann hugsaði. Eg má fara at leita undir øllum blaðleysum trøum í Føroyum. Hann royndi at leita og leita, og hann vildi ikki lumpast aftur og royna at fara at spæla við ein vest ella einar hosur. So hann heilsaði ikki upp á hesa gulbrúnu troyggjuna
Og ikki heldur hesa mynstrutu sokkarnar.
Men nú sá Tentakluss okkurt langt har yviri, hann vildi ikki rópa, tá at tað líktist nokso nógv eini troyggju, men tað livdi, tað kom krúpandi henda vegin.
Og nærri hetta kom, betur sá Tentakluss, hvussu flott og pent hetta var, reytt og gult og ljósareytt prýddi bakið á tí.
Og nú mátti Tentakluss siga okkurt, so hann segði góðandag, eitur tú Reyðfinna? Ja, segði hon, eitur tú Tentakluss? Tentakluss var so smæðin, at hann stakk høvdið inn undir búkin, so teskaði hann , takk fyri brævið. Reyðfinna var ikki smæðin, hon tosaði hart og skjótt, oys ja fekst tú tað, tað var gott, tey søgdu í felagnum FINN VINIR, at tú hevði brúk fyri einum vini, og so hugsaði eg….bla bla…og hon segði nógv afturat, men Tentakluss, hoyrdi ikki. Vinir, segði hon vinir…tað var so gott!! Nú hevði hann ein vin, ja í veruleikanum tveir, tí Frænir var jú eisini vinur hansara.


text:
Lívbjargararoyndin er í fýra pørtum. Har er ein hallarpartur, ein venjingarpartur, ein bjargingarpartur og ein munnlig roynd.
1. Hallarpartur
Sýning og gjøgnumgongd av trygdarfyriskipanum á staðnum.
Skeiðsluttakarin skal hava holla vitan um:
- Tilbúgvingarætlanina á staðnum
- Hvar neyðtelefon, súrevni, hjartastartari og onnur neyðútgerð er
- Serligar trygdarfyriskipanir av t.d. vippum, klatriveggum og skreiðibreytum
- Trygdarfyriskipanir við handfaring av evnum so sum klor og sýra.
2. Venjingarpartur
Útlop til 200 m svimjing:
Skeiðsluttakarin byrjar frá kantinum ella av startskamli.
Teir fyrstu 50 m skal høvdið ikki undir vatn. Luttakarin kann í mesta lagi nýta 1 min og 30 sek til hesar 50 m.
Tvey fylgjandi kav:
Ein bjargingardukka verður løgd á djúpasta stað í hylinum. Luttakarin byrjar við at halda sær uppi í vatninum (‘træde vande’), og kavar síðani eftir dukkuni. Síðani verður dukkan slept. Næsta kav skal byrja áðrenn 60 sek eru fráliðin síðani dukkan varð slept. Dukkan skal bjargast á land aftaná seinna kav.
Venjingarparturin vísir um:
• Luttakarin kann svimja
• Luttakarin er væl fyri í vatni, og kann kava.
3. Bjargingarpartur
a. Bjarging av ræðsluslignum fólki
Luttakarin eygleiðir høllina. Eitt ræðslusligið fólk er í hylinum, 10 m frá hyljarkanti. Uttan at koma í beinleiðis samband við neyðstadda, skal luttakarin bjarga viðkomandi, við hjálparútgerð og sissandi samskifti.
Royndin vísir um luttakarin megnar at bjarga ræðsluslignum fólki, og í hesum sambandi megnar at:
- vera rólig/ur og meta um støðuna
- nýta ein bjargingarhátt, sum er tryggast fyri lívbjargaran
b. Bjarging saman við hjálpara av fólki ið er fallið í óvit
Luttakarin eygleiðir høllina. Eitt royndarfólk er svímað við kantin í hylinum.
Luttakarin boðar hjálparanum frá og loypur í hylin. Royndarfólkið skal bjargast 25 m, meðan andaleiðin verður tryggjað.
Luttakarin skal vísa hvussu ein gevur upplívgan í hylinum, til hjálparin kann hjálpa við at fáa fólkið á land. Innblæsingarnar verða gjørdar á pannuni á royndarfólkinum.
Hjálparin skal hjálpa við bjargingini og upplívganini. Hjálparin skal boða frá, heinta neyðútgerð og hjálpa við at fáa royndarfólkið á land.
Royndarfólkið verður fingið upp á land. Hjarta/lungubjarging við neyðútgerðini í høllini verður víst á eini dukku.
At enda verður royndarfólkið lagt í trygga liðlegu.
Royndin vísir at luttakarin megnar at:
• Vera rólig/ur og geva boð í eini bjargingarroynd
• bjarga svímaðum fólki 25m
• geva upplívgan í hylinum (við kantin, meðan bíðað verður eftir hjálp)
• fáa fólk á land
• geva hjarta/lungubjarging í samstarvi við hjálpara
• Brúka neyðútgerðina sum er í høllini, saman við hjálpara
c. Bjarging av barni, ið er fallið í óvit.
Ein dukka verður løgd á djúpasta stað í hylinum, 10 m frá luttakaranum sum er á kantinum av hylinum. Eitt royndarfólk er klárt í hylinum.
Luttakarin loypur útí og kavar eftir dukkuni. Dukkan verður bjargað upp og síðani skift út við royndarfólkið sum so verður bjargað til kantin, meðan andaleiðin verður tryggjað.
Luttakarin fær royndarfólkið upp á land og byrjar lívbjargan á barna- ella pinkubarna-dukku. Aftaná 1 min vísir luttakarin hvussu alarmsentralurin skal fráboðast, og heintar neyðútgerð.
Tá lívbjarganin hevur varað í minsta lagi 2 min afturat við neyðútgerðini á staðnum, verður royndarfólkið lagt í trygga liðlegu.
Royndin vísir um luttakarin megnar at:
• kava, bjarga og fáa upp á land
• geva lívbjargan einsamallur og uttan neyðútgerð
• boða alarmasentralinum frá í røttu løtu, tá ein druknivanlukka er hend, har eitt fólk fær hjartasteðg orsakað av súrevnistroti og eingin hjálpari er til staðar.
• geva lívbjargandi fyrstuhjálp einsamallur við hjálp av neyðútgerðini í høllini.
d. Handfaring av nakkaskaðum.
Eitt royndarfólk letist sum at hava ein nakkaskaða og liggur lívleyst í grunna endanum í hylinum. Royndarfólkið er við vit.
Luttakarin vísir hvussu ein heldur høvdið/nakkanum og tryggjar skadda við spineboard, í samstarvi við hjálparum.
Kjakað verður um ymiskar háttar at handfara nakkaskaðum.
Royndin vísir um luttakarin megnar at hjálpa einum fólki, ið hevur fingið ein nakkaskaða, inntil bjargingarmanningin kemur.
4. Munnlig roynd
Luttakarin svarar spurningar um ymiskar skaðar, ið kunnu koma fyri í høllini. T.d. krampar, hitaslag, fall, bløðingar o.l. Eisini kann vera spurt um lívbjargandi fyrstuhjálp og neyðútgerðini í høllini.
Royndin vísir um luttakarin er fyrireikaður uppá tær ymisku vanlukkurnar, ið kunnu koma fyri í eini svimjihøll.


text:
Bónusljóð er verk eftir Andra Snæ Magnason, sum íslendska fyritøkan Bónus gav út á fyrsta sinni í 1996. Í 2003 varð savnið endurprentað í víðkaðari útgávu við 33% meira av teksti, og fyrr í ár varð triðja upplagið av uppfitaða verkinum greitt til prentingar við undirheitinum 44% meira. Yrkingarnar vórðu seldar fyri ævigan lágprís í Bónushandlunum kring alt Ísland, og savnið gjørdist skjótt ein bestseljari, sum skúgvað
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Um Parasport Føroyar
Parasport Føroyar hevur til endamáls:
- At menna og fremja rørslu-, uppvenjingar- og kappingarítrótt, ið viðvíkur
støðuni hjá tí ið ber brek.
- At arbeiða við at seta á stovn feløg fyri fólk ið bera brek kring alt landið.
- At arbeiða fyri, at allur ítróttur innan Parasport Føroyar verður íðkaður undir kønari leiðslu og undir góðum umstøðum.
- At skipa fyri venjara- og leiðaraútbúgvingarskeiðum.
- At bera út kunnleika um ítrótt og heilsumál við seturskúlum, fyrilestrum og øðrum.
- At skipa fyri kappingum, ítróttastevnum v.m.
- At arbeiða fyri samstarvi millum Parasport Føroyar og skúlaítróttin.
- At arbeiða fyri samstarvi við hini norðurlondini og altjóða felagsskapir fyri fólki ið bera brek.
- At vera ráðgevi, tá ið ítróttaøki, svimjihyljar, skúlar og annað skulu byggjast, so at hugsað verður um tey ið bera brek.
Nýggj/ur í Paraítrotti?
Hugsar tú um at royna onkran itrótt, ella vilt tú bara hoyra meir um hvørjir møgulleikar eru fyri júst teg?
Fyll so teigarnar niðanfyri út, so vit kunnu seta okkum í samband við teg at tosa um hvat tú hevur hug til, og hvat hóskar til júst tín.
Fyll so teigarnar niðanfyri út, so vit kunnu seta okkum í samband við teg at tosa um hvat tú hevur hug til, og hvat hóskar til júst tín.


text:
Grindir, sum hava lagt beinini í Føroyum síðani 1584 fram til dagin í dag.
Tølini eru fingin frá hagtalsskipanini hjá Doretu Bloch á Náttúrugripasavninum, sum á hvørjum ári sendur yvirlitið út.
Heimsins elstu veiðihagtøl.
Hagtølini yvir grind í Føroyum er helst heimsins elstu veiðihagtøl. Hagtølini vísa bæði grindahval og døglingar. Tá Sigmundur Brestisson kristnaði Føroyar um ár 1000, hevði samstundis vð sær, at tað framyvir skuldi gjaldast skattur til fyrst norska kongin og seinni danska kongin. Tá hvalaveiðan eisini hevði búskaparliga týdning fyri Føroyar, vórðu hagtøl førd yvir grindahvalir, sum løgdu beinini í Føroyum, so jarðareigarar, kongur, kirkja og bøndur, sum ikki allir búðu í Føroyum, kundu tryggja sær sín part av ágóðanum. Kirkjan førdi yvirlitini fram til trúbótina, tá landið yvirtók hagtalsskipanina, sum vórðu førdar í jarðarbøkurnar. Í dag síggjast hagtøl aftur til 1584 og kanska liggja enn eldri partar av í arkivunum í Vatikaninum í Rom. Tó eru hagtølini frá 1584 til 1641 ikki so fullfíggjaði, meðan bert fá og tilvildarlig hagtøl eru frá 1642-1708 í Gabelstíðini. Men frá 1709 og fram til dagin í dag er hagtølini nágreinilig og samanhangandi.
Hagtølini vísa m.a. navnið á hvalvánni, har grindin legði beinini, dagfesting fyri, nær grindin varð hildin til, talið á hvalum, sum doyðu, støddin á hvørjum einstøkum hvali uppgivin í virðismetingin skinn og hvussu grindin er skift eftir virðisgrundarlagnum í skinnum.
Talið av grindum og grindahvalum í tíðini 1584-1709-2000:
Sí eisini undir "ymisk hagtøl um grind" á hesi síðuni.


text:
Enska heiti: Master of Social Science, stytt M.S.Sc
Lestrartíð: 2 ár
Umsóknarfreist: 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Málið við útbúgvingini er, at tann lesandi ognar sær førleikar á altjóða støði innan vísindalig ástøði og háttaløg, men samstundis eisini ein sjálvstøðugan fakligan profil. Próvtakarin hevur fingið førleikar í at seta kritiskar spurningar, í gjølliga at greina ymisk samfelagsviðkomandi evni og at framleiða viðkomandi vitan innan sítt fakøki. Hann ella hon kann arbeiða problemorienterað og tvørvísindaligt á einum høgum fakligum stigi og loysa sjálvstøðugar uppgávur og leiðslu á hægsta stigi, eins og viðkomandi kann arbeiða væl saman við øðrum í arbeiðsbólkum.
Masterlæra er ment við tí fyri eyga, at tann lesandi skal kunna ogna sær førleikar á einum høgum altjóða støði innan eitt fakøki, men samstundis er fyrilit tikið fyri, at hvør lesandi kann ogna sær sín egna sjálvstøðuga fakliga profil.
Útbúgvingin tekur tvey ár. Í fyrstu lestrarhálvu verður dentur lagdur á teori og metodu innan politikk og samfelagsplanlegging. Ein týdningarmikil partur av hesi lestrarhálvuni er arbeiðið í einum fakligum praksisfelagsskapi, har tann lesandi, m.a. saman við øðrum lesandi og vísindastarvsfólkum, kemur at arbeiða við ávísari granskingarverkætlan.
Í aðru lestrarhálvu verður farið á útlendskt universitet, har tann lesandi lesur útvald fak innan sítt serøki.
Í triðju lestrarhálvu fer tann lesandi í praksislæru. Hetta merkir, at grundað á avtalu millum tann lesandi og ein stovn ella virki, granskar tann lesandi eina fakliga viðkomandi uppgávu, samstundis sum hann ella hon eisini luttekur í vegleiðing og metoduskeiðum á Setrinum. Ein minni partur av lestrarhálvuni er hartil ein teoretisk og metodisk fyrireiking til masterritgerðina.
Í fjórðu lestrarhálvu er sjálvt arbeiðið við masterritgerðini við atknýttari vegleiðing.
Nógv av samskiftinum fer fram á enskum / skandinaviskum máli, herundir uppgávuskriving.
Kravið um at vera til staðar á stovninum er hægri enn undir vanligum universitetslesnað.
Til at verða upptikin krevst lokið BA-prógv í søgu ella samfelagsvísindi.
Lesandi við øðrum førleikum, tó í minsta lagi bachelorstigi, kunnu eisini søkja um upptøku.
Master í politikki og umsiting gevur førleika til at kunna starvast við leiðandi og analytiskum uppgávum innan bæði privata, almenna og sjálvbodna sektorin í samfelagnum.
Harumframt kann próvtakarin taka á seg miðlan av gransking og av granskingargrundaðari vitan, umframt kjakast um hesi viðurskifti við fakfelagar, eins væl og við ikki-serfrøðingar. Hann ella hon kann taka á seg greiningaruppgávur vegna privatar, almennar ella sjálvbodnar stovnar, her undir at finna væl grundaðar loysnir á kompleksar samfelagsligar avbjóðingar.
Master í politikki og umsiting gevur møguleika fyri at fara undir ph.d.-lestur.
Fróðskaparsetur Føroya - www.setur.fo.
Tú kanst venda tær til Gestur Hovgaard, útbúgvingarleiðara, gesturh@setur.fo, tlf 292595.


text:
Bawke er kurdiskt og merkir pápi. Tað er heitið, sum Hisham Zaman hevur givið einum norskum stuttfilmi, sum hann gjørdi sum upplegg til kjak um flóttafólk í 2005. Hisham var sjálvur ungur, tá hann flýddi úr Irak til Noregs at búgva. Í filminum Bawke lýsir Hisham pápan og sonin, sum flýggja úr heimlandinum, har ikki er verandi fyri kríggi. Teir báðir ferðast gjøgnum Evropa og til Norðurlond. Pápin vil gera alt fyri sonin, so hann fær eitt gott lív í einum tryggum landi. Á hættisligu ferðini hevur drongurin bara pápan og eitt spælikort við einum kendum fótbóltssapælara á at halda seg til. Einsamallir eru teir saman, men einaferð mugu teir skiljast.
Eitt evni, ið hevur fingið nógva umtalu í miðlunum hesa seinastu tíðina, er flóttafólk, sum koma til Evropa.
Sambært marknaeftirlitinum í ES, komu 107.500 fólk til Evropa í juli í 2015. Flestu flóttar, sum koma til Evropa, eru úr Sýria, Afganistan og Eritrea.
Temasíðan um flóttafólk kann verða brúkt í lærugreinunum søgu og samtíð, ella í kristnikunnleika og átrúnað.
Temasíðan er ætlað miðdeild og hádeild í fólkaskúlanum.


text:
Tað vóru fólk úr Sandoynni, ið vóru tey fyrstu, sum leitaðu sær á danskar háskúlar og komu heim aftur hugtikin og vakt av háskúlans anda. Um aldaskiftið 1900 vóru fleiri ungfólk úr oynni á donskum háskúlaskeiði. Ein teirra var Edward Hjalt, føddur í 1878. Hann var bæði á handverkaraháskúla og á vanligum háskúla-skeiði — Vallekilde veturin 1901/02.
Heimafturkomin festi hann búgv í heimbygdini, arbeiddi sum træsmiður, seinni fekk hann starvið sum brævsavnari.
Hann var sera søguáhugaður maður, og longu í háskúlaárunum á flatlondum fór hann undir at skriva upp ættartal sítt og frásagnir knýttar at tí. Heimaftur komin helt hann fram við hesum starvi, og smátt um smátt birtist hugsanin um at skriva eina Sands søgu. Hann gjørdi eisini vart við sítt skrivliga starv á øðrum økjum: Í Varðan komu frá 1929 onkur søgubrot og ein einstøk yrking, og í samband við ungmannafelagsarbeiði í heimbygdini skrivaði hann sjónleik, sum tó ikki er prentaður.
Í 1948 lá handritið til »Sands søgu« greitt til prentingar, men sjálvur fekk hann ikki ta gleði at síggja bókina koma út. Hann andaðist í Edward Hjalt 1950, og ikki fyrr enn trý ár seinni — í 1953 — varð bókin prentað.
Hon er skipað við einum inngangi um bygdina heima á Sandi, síðan koma frásagnir um gildi og doktaraferðir, :um prestar, læknar, sýslumenn og kirkjuna, og síðan verður greitt frá hvørjum býlingi sær, ættarviðurskiftum og frásøgnum um hendingar, monnum úr býlingunum hevur verið fyri. Bókin er til støddar um 200 síður.
Úr: Árni Dahl: Bókmentasøga I-III. Fannir. 1980-83.
Føroyingurin hevur frá aralds tíð verið søgukærur; fedranna brøgd og starvan vóru havd á munni í roykstovuni skýmingarløturnar, meðan arbeiðið gekk — her livdu orðatøkini, gáturnar, ævintýrini, sagnirnar og kvæðini og vórðu flutt til komandi ættarlið.
Okkum var til eydnu lagað, at allur hesin skaldskapur varð festur á blað í tøkum tíma, áðrenn kvøldsetan orsakað av samfelagsbroytingum hvarv, ja, stundum vildi so væl til, at søgufróð og ættkær fólk av sínum eintingum sótu og skrivaðu heilar bygdasøgur, og tá tær komu undan kavi, fingu vit at sanna, at bókmentir er annað enn íspunnar søgur, sjónleikir og yrkingar.


text:
- Tíðindi, mentan og ítróttur
Føroyingar skulu ikki gera sær dælt av støðuni
Tak niður
Helle Thorning-Schmidt, forsætisráðharri, ávarar føroysku útflutningsvinnuna ímóti at gera sær dælt av støðuni, at russiska innflutningsbannið ikki umfatar Føroyar, samstundis sum ES hevur sett tiltøk í verk móti Russlandi.
Forsætisráðharrin svaraði í dag einum fyrispurningi frá Edmundi Joensen, fólkatingsmanni, um trygdarpolitisku støðuna í Evropa.
Helle Thorning Schmidt segði, at hóast russiski sendiharrin í Danmark hevur hótt við kjarnorkukríggi, er trygdarstøðan í Føroyum og Grønlandi ikki broytt.
Edmund Joensen segði, at Føroyar hava góð viðurskifti við Russland, og útflutningurin hagar er eisini nógv vaksin. Men mong stúra fyri nýggju, ágangandi uttanríkispolitisku kósini, sum Russland hevur sett, segði hann.
Sí eisini


text:
Kringvarp 08:28Snipp snapp
Í sendingini "Snipp snapp" eru teknifilmar, ið eru ætlaðir smáum børnum. Sendingin verður send hvørt mikukvøld og endursend um vikuskiftið.
15:30Finnland
Eystarlaga og norðarlaga í Lapplandi filmað úr ervakavaklætt eins væl og grønt.
17:10Kongligar løtur í 2017
Natasja Crone og Morten Ankerdal líta aftur á árið í kongshúsinum, m.a. fekk Heindrikur prinsur staðfest demens. Hondbóltsspælarin Mikkel Hansen greiðir frá um samarbeiðið við Mary krúnprinsessu til gagns fyri tey veikastu í samfelagnum. At enda eitt sindur um komandi brúdleypið hjá Harry prinsi úr Bretlandi. Vertir: Natasja Crone og Morten Ankerdal. Gestir: Hans Engell, Ulla Terkelsen, Jens Andersen o.fl. Framl.: TV 2 Framl. ár: 2017
18:30Hey!
Hey! er ein sending um djór, fyri børn og barnsligar sálir, her Jensina er vertur og Ljóðfílurin tekur upp, sum vanligt. Tey eru úti og uppliva mangt og hvat.Hesaferð snýr tað seg um lundar, og Ljóðfílurin hevur verið sera djarvur fyri at fáa ein góðan film gjørdan um henda vakra fugl. Tey vitja sjálvandi Eddi og hugna sær saman við honum. Jensina fer eisini at royna at gera ein lunda burturúr einum papptallerki. Man tað fara at lukkast henni?
18:55Mitt í náttúruni
Í kvøld eru bestubitar úr seinasta árgangi av "Mitt í náttúruni" á skránni. Samrøða er eisini við sir David Attenborough. Og ein heiður verður handaður! Programmleiðsla: Anders Lundin, Magdalena Forsberg og Joakim Odelberg.
19:50Andakt við John Færø 20:00Kendir føroyingar: Andrea Árting
Andrea Árting var komin væl upp í árini, tá hon í ringastu tíðunum í 30´unum púra óvæntað gjørdist forkvinna í Havnar Arbeiðskvinnufelag. Kreppan hevði við sær, at fakfeløgini vóru undir trýsti. Hetta nervaði tó ikki Andreu. Hon var órødd, og hon segði altíð tingini beint fram – sama, hvar ið hon var. Við sínum eyðsýnda sosiala tilviti gjørdist hon ein ímynd fyri fakfelagsstríðið í Føroyum í 20 øld. Alt sítt vaksna lív setti hon rættindini hjá kvinnum í brennidepilin. Hóast hon ongantíð sat á tingi, so virkaði hon í roynd og veru sum ein sosialpolitikkari. Lønin hjá arbeiðskvinnunum var stør
20:55Fagnaðarkonsert við Føroya Symfoniorkestri
Konsert við Føroya Symfoniorkestri og kóriFagnaðarkonsert í sambandi við at tað eru 500 ár síðani trúbótina.Konsertskrá:Beethoven: Coriolan OuverturaMendelssohn: Reformation symphonyKári Bæk: Nýskrivað verk fyri kór og orkestur við Sálminum úr ref. symf: Vár Guð er føst og haldgóð borgVaughn Williams: 100 Words PsalmDirgentur: Bernharður Wilkinson
22:20Rita IV
Rita er avloysari í heimkunnleika og roynir, hóast matgerð ikki er hennara styrki, at miksa okkurt saman. Hetta hevur trupulleikar við sær. Leikarar: Rita: Mille Dinesen, Hjørdis: Lise Baastrup og Lea: Charlotte Munck.Bjarne: Ole Lemmeke. Rostrup: Kurt Ravn. 16 ára gamla Rita: Tessa Hoder. Lea 16 ár: Sofie Juul Nielsen. Uffe: Kristoffer Fabricius. Susanne: Christine Exner. Molly: Sara Hjort Ditlevsen. Kalinka: Rosa Sand Michelsen. Niels: Søren Bang Jensen. Allan: Albert Reffelt Dalum. Arkæolog: Henning Sprogøe. Ritas far: Morten Hauch-Fausbøll. Casper-Emil: Casper Kjær Jensen.Høvuðsrith.:
22:3025 min
Suni Merkisstein hittir Thijs van Leer.Í 25 minuttum hitta vit hesaferð hollendingin Thijs van Leer, sum var høvuðsmaður og tónaskald í bólkinum Focus. Focus var tónleikabólkur, sum vakti stóran ans fyrst í 70-árunum. Bólkurin samansjóaði klassiskt ávirkaðan fusjónstónleik við instumentalan rokktónleik. Nøkur av kendastu løgunum eru perlur, ið hava støðu sum klassikarar - eitt nú sangirnir Hocus Pocus og Sylvia. Kringvarpið hitti Thijs van Leer í 25 minuttir, tá ið hann saman við núverandi manningini í Focus vitjaði í Føroyum í heyst.
22:55Victor Borge - heimsins stuttligasti maður
Í fleiri enn 60 ár ferðaðist hann um allan heim við einari stórfingnari blanding av klassiskum tónleiki og skemti. Hann gjørdist ein heimskendur dani. Í sendingini fortelja tey ævintýrligu søguna um Victor Borge. Tey fara afturum tjaldið og afturum smílið á skemtaranum. Bæði sum listafólk og sum privatpersónur.Lagt til rættis: Mads Baastrup.


text:
Føroyski stórmeistarin í talvi, Helgi Dam Ziska skal umboða Føroyar í stóru World Cup talvstevnuni. Hetta er fyrstu ferð, at Føroyar eru umboðaðar í hesi stevnu.
Kappingin byrjar í Tbilisi í Georgia 3. september. Føroyski stórmeistarin Helgi Dam Ziska skal royna seg móti superstórmeistaranum Teimour Radjabov úr Aserbadsjan. Hann er í løtuni nummar 22 í heiminum og hevur styrkitalið 2742. Helgi og Radjabov hava einaferð verið í víggi fyrr. Tað var á talvolympiaduni í Istanbul í 2012. Tað var eitt rimmar talv, sum Radjabov vann.
Fleiri av heimsins fremstu telvarum eru við í World Cup kappingini. Magnus Carlsen og Sergej Karjakin, sum í fjør heyst telvaðu finaludystin um HM-heitið, eru báðir við. Kappingin er liður í sjálvari HM-kappingini fyri einstaklingar.
World Cup er ein knock-out kapping við 128 telvarum. Í fyrsta umfarinum er tað toppur ímóti botni, tvs. at nummar 1 telvar ímóti 128, 2-127, 3-126 og so framvegis. Helgi er styrkismettur nr. 108 og møtir tískil nr. 21, Teimour Radjabov. Teir telva tvey talv, og um annar fær fleiri stig, er hin útsligin. Um tað stendur á jøvnum, verður farið til kviktalv og snartalv.
Vanliga skal ein enda millum 23 teir fremstu í EM, sum er hvørt ár, fyri at sleppa víðari til World Cup, sum er annaðhvørt ár. 46 pláss eru sostatt sett av í EM. Men eitt pláss er eisini sett av til EM fyri smátjóðir, sum er annaðhvørt ár, og ta kappingina vann Helgi, tá hon var í Luxembourg í fjør. Tí sleppur hann við.
Fýra norðurlendingar
Helgi er ein av fýra norðurlendskum telvarum, sum er við í World Cup stevnuni. Hinir eru Magnus Carlsen og Aryan Tari úr Noregi og Jóhann Hjartarson úr Íslandi. Eingin telvari úr Danmark, Svøríki ella Finnlandi hava kvalifiserað seg.
Teir tveir finalistarnir í hesari World Cup-kappingini kvalifisera seg víðari til kandidatkappingina. Har kappast 8 telvarar um møguleikan at bjóða sitandi heimsmeistaranum av í dysti. Umframt teir tveir World Cup finalistarnar er síðsti HM-avbjóðarin, í hesum føri Karjakin, sjálvskrivaður. Teir tveir telvararnir, sum hava havt hægstu ratingtølini gjøgnum tað síðsta árið - og ikki hava kvalifiserað seg á annan hátt - sleppa eisini við. Harumframt er eitt wildcard, sum fyriskipararnir av kandidatkappingini velja, og tveir telvarar, sum kvalifisera seg gjøgnum FIDE Grand Prix kappingarnar.
Helgi fer í næstu viku úr Føroyum til Tbilisi í Georgia. 3. september telvar hann móti einum av heimsins bestu telvarum. Vinnarin heldur fram í kappingini. World Cup stevnan endar ikki fyrr enn 28. september.


text:
Tó, at mett verður, at eini 1000 vaksin í Føroyum líða av ADHD, er støðan í løtuni soleiðis, at bert hundrað fáa viðgerð og hundrað onnur standa á bíðilista. Tórmóður Stórá, leiðari á psykiatriska deplinum, viðurkennir, at umstøðurnar at taka sær av hesum fólkum eru vánaligar í løtuni.
Stendur tú á bíðilista hjá psykiatriska deplinum á Landssjúkrahúsinum, tí tú vilt verða kannað ella kannaður fyri ADHD ella ADD, sum er líknandi líðing, skalt tú hava tol. Tá kommunulæknin hevur givið tær eina ávísing til depilin og tú hevur biðið um tíð, fært tú eina fráboðan, har sagt verður, at tú ert skrásett/ur, og at tú ikki skal seta teg í samband við psykiatriska deplin - "Vit seta okkum í samband við teg", verður sagt, og so ganga mánaðir - ja upp til eitt ár - áðrenn tú frættir aftur.
- Trýstið er somikið stórt, at vit verða noydd at arbeiða upp á hendan mátan, sigur Tórmóður Stórá, leiðari á psykiatriska deplinum.
- Tað snýr seg sum vanligt um játtanir og raðfestingar, men eg meti, at við tveimum sjúkrarøktarfrøðingum afturat, kundu vit sloppið av við bíðilistan, leggur hann afturat.
(Brot úr longri grein í Dimmalætting hesaferð)


text:
Gittarfestivalur í Klaksvík
40 Høfnergittarar, verkstovur, fyrilestrar og konsertir vera á festivalinum
Av tí at kenda fyritøkan Høfner fyllir 130 ár, fer framsýningin hesaferð at seta sjóneykuna á Høfner.
Ætlanin er eisini at bjóða skúlum at vitja framsýningina og geva teimum eitt innlit í okkara tónleikamentan, ta tøkniligu menningina av ljóðførum og teir tónleikastílar, sum hava ment seg gjøgnum tíðirnar.
Gittartingið í Klaksvík verður 8. og 9. september.
Gittarsolirnar í samrøðuni eru allar í topp 10 listanum, sum tónleikatíðarritið Rolling Stone hevur gjørt við bestu gittarsoloum í søguni.
Talan er um Hotel California hjá The Eagles, Stairway To Heaven hjá Led Zeppelin og Comfortably Numb hjá Pink Floyd.
At enda er tað Chuck Berry við Johnny B. Goode
Kelda: kvf.fo


text:
Dagurin byrjar við skráseting kl.09.00. Atkvøðuseðlar verða útflýggjað í skrásetingini.
09.00: Vælkomin, innskriving og morgunmatur.
09.30: Framløgur frá bólkunum sum hava arbeitt við at endurskoða bygnaðin.
12.45: Matarsteðgur
13.45: Aðalfundurin verður settur:
Aðalfundarskrá sambært lógum felagsins:
A. Val av fundarstjóra og skrivara
B. Ásetan av fundarskipan fyri aðalfundin
C. Frágreiðing frá nevndini til góðkenningar
D. Framløga av grannskoðaðum roknskapi og fíggjarstøðu til góðkenningar
E. Framløga av felagsins fíggjarætlan til kunningar
F. Viðgerð av ætlaða virksemi felagsins
G. Val av formanni triðja hvørt ár
H. Val av nevnd.
I. Val av eykalimum
J. Val av grannskoðarum
K. Viðgerð av innkomnum uppskotum og ásetan av limagjaldi
1. Uppskot um at limagjaldið verður 1,6%
L. Ymiskt
1. Endurskoðan av bygnaðinum, viðgerð av bólkaúrslitunum
2. Kjak: Hvussu ávirkar heitið innihaldið. Er heitið “Frítíðarskúli” eitt nøktandi heitið?
Vit vilja heita á at taka hetta evnið upp til kjak á aðalfundinum undir evninum ymiskt.
Álitisfólkabólkurin fyri frítíðarskúlar og barna- og ungdómshús hava kjakast um at fáa broytt navnið “frítíðarskúlar”.
Vit halda tað verða óhóskandi og tað knýtir ávís virði og assosiatiónir at heitinum, ið vit ikki kennast við.
Vit vilja við navnabroytingini taka ognarlut í okkara arbeiði á hesum økinum, skapa innihald og seta orð á tey virði, ið vit halda verða umráðandi at arbeiða við.
Vinarliga
Sunrid Johannesen, Miðstovnurin
Dagmar Clothier, Margarinfabrikkin
Anita Lisberg, Frítíðarskúlin við Løgmannabreyt
Dan Veihe, Frítíðarskúlin í Badmintonhøllin
Elin Wiberg, Frítíðarskúlin í Hørnabø
Anna Maria Samson, Frítíðarskúlin Smílibýlið
19.00: Døgurði
22/23.00: Dansur - Signar í Homrum
02.00: Liðugt
Tilmelding, døgurði og gisting.
Kl.19.00 bjóðar felagið teimum, sum hava luttikið á aðalfundinum døgurða, og aftaná verður dansur.
Neyðugt er at tekna seg til døgurðan.
Felagið heitir á øll, sum ætlað sær við til døgurðan, um at tekna seg og endiliga at siga okkum frá, um tað kortini ikki liggur fyri.
Tilmeldingin til aðalfundin er persónlig, og fer fram á heimasíðu felagsins www.pedagogfelag.fo.
Seinasta freist at tekna seg til aðalfundin er tann 17. mars kl. 14.00.
Limir, sum luttaka á aðalfundinum, kunnu leiga kamar á Hotel Føroyum ella Hotel Tórshavn fyri kr. 750 fyri eitt einkultkamar og kr. 900 fyri eitt dupult/twin kamar. Morgunmatur er við í prísinum.
Bílegging av kamari er beinleiðis á Hotel Føroyum á tlf. 317500.
Seinasta freist at tekna seg til aðalfundin er tann 17. mars kl.14.00.
Vælkomin á aðalfund
Nevndin


text:
Óluva Klettskarð hugleiðir.
Tað er hent ófatiliga nógv, síðan Clara Zetkin setti fram hugskotið um altjóða kvinnustríðsdag í 1910. Hetta var á kvinnufundi í Keypmannahavn, og tá vóru høvuðsevnini rætturin hjá kvinnum at sleppa á val sum tað fyrsta og síðan stríðið fyri krígsvandanum, umsorgan av mammum og børnum og stríðið ímóti príshækkingum.
Í dag fegnist eg um at vera á tingi fyri ein flokk, har fýra kvinnur sita við tingborðið saman við trimum monnum, og við tveimum landsstýriskvinnum og einum landsstýrismanni.
Tað tekur langa tíð at broyta hugsjónir. Tað eru ikki meir enn góð hálvt annað hundrað ár síðani, at bróðurparturin var avtikin í Norðanlondum – at sonurin skuldi arva helvtina meira enn dótturin eftir skandinaviskari lóg – tað er heilt løgið at hugsa um í dag, men enn er málbrúkið bróðurpartur aktivt í málinum.
Í dag er ein avbjóðing hjá kvinnum at røkka til. At røkka krøvunum at vera mamma, kona, karrierukvinna og so framvegis í harðari kapping við alnót, frítíðarvirksemi og allar teir mongu tíðartjóvarnar.
Eg hugsi mangan, at kanska er tað børnini, ið líða undir knøppu og sundurpettaðu tíðini. Mín vón er, at okkara virði og integritetur ikki ferst í samskiftinum við okkara ungu, og at vit altíð megna at skapa børnum okkara góðar og rúmligar møguleikar at gerast góðir samfelagsborgarar.
Í míni lestrartíð segði ein góður vinur við meg: ”Óluva, tú ert bara ein mamma.” Eg gjørdist bæði provokerað og firtin, tí eg var sanniliga ikki BARA ein mamma, men lesandi og skilagóð, helt eg. Eg hevði eitt fitt dreingjabarn, slakkaði av við lestrinum og hugnaði mær óført við soninum.
Tað gingu fleiri ár, áður enn eg dugdi at síggja, at hetta vóru kanska bestu føgurorð, eg havi fingið, og sum eg eri errin av í dag. Ikki serliga politiskt korrekt, men ein sera týðandi uppgáva er at vera mamma og at lata virði og integritet til børn okkara. Tað hava undangongumøður okkara prógvað í leikluti teirra sum uppalarar og aktivir mentanarberarar í traderingini.


text:
Úr leikskránni HB - FC Suðuroy: Nýtt graslíki á Ovara vølli
Ymiskt28-07-2015 - Helgi Nielsen
Nógvir leikarar hava gramt seg um slitna graslíkið á ovara vølli seinnu árini, men loksins er graslíkið skift, og nú er Ovari vøllur aftur sum nýggjur.
Tað eru annars góð tvey ár síðani, at UEFA vendi tummilin niður, tá tey kannaðu Ovara vøll undan Evropa Cup luttøkuni hjá føroysku liðunum í 2013. Vøllurin leyk ikki longur FIFA Star 2 góðskukrøvini til atljóða dystir á graslíki, og tí hava vit seinastu trý kappingarárini verið noyddir at leikt okkara altjóða dystir á Tórsvølli, heldur enn á heimavøllinum í Gundadali.
Ætlanin hjá kommununi var at skifta vøllin í summarsteðginum í fjør, men av onkrari orsøk hendi hetta so ikki fyrr enn í summarsteðginum í ár. Seinastu vikurnar hava teir frá Polytan arbeitt við at skifta vøllin, t.e. sjálvt graslíkið. Einki er gjørt við undirlagið, tí tað er, sum tað skal vera. Okkurt frá gamla vøllinum verður endurnýtt – m.a. gummikúlurnar vóru støvsúgvaðar úr vøllinum og eru nýttar aftur í hesum vøllinum. Tað sparir kommununi nakað av peningi.
Arbeiðið at skifta máttuna hevur gingið væl hjá teimum. Hóast vit onnur hava hug at ilskast inn á summarið – ella mangul uppá sama – so hava teir fingið arbeitt mest sum hvønn dag, so tað hevur helst verið á einari leið. Í skrivandi stund sær tað út, sum um bara smálutirnir mangla.
Gamla graslíkið hevur annars ligið á í 7-8 ár, so tað er einki at siga til, at tað var niðurslitið, tá hugsað verður um stóru nýtsluna av vøllinum. Givið er tí, at skal FIFA Star 2 góðkenningin varðveitast á Ovara vølli, so er helst neyðugt at skifta vøllin nakað títtari, tí trýstið á vøllin er so stórt.
Leikararnir og vit onnur sum elska at koma í Gundadal til dyst, gleðast um nýggja vøllin og síggja fram til nógvar góðar dystir á einum fyrsta flokks vølli. Ikki minst gleða vit okkum til aftur at sleppa at síggja HB spæla Evropa Cup dystir á Ovara vølli, har vit hoyra heima.
Ikki fyri at taka nakað frá Tórsvølli, nú hann veruliga byrjar at taka skap, men tað er altso við Ovara vøll, vit vilja leika okkara dystir. Einasta undantakið er nokk steypafinalan, sum vit gott kunnu góðtaka at spæla á Tórsvølli – um vit sleppa.
Góða ólavsøku og góðan dyst.


text:
Ágóðin frá ólavsøkuframsýningini hjá Lions Club Tórshavn er nú handaður KFUM-skótunum í Havn, sum fingu heilar 75.000 krónur til skótasmáttu
Eins og undanfarin ár, eydnaðist ólavsøkuframsýningini hjá Lions Club Tórshavn í Müllers Pakkhúsi framúr væl, og talan var bæði um metsølu av atgongumerkjum og listaverkum, so av tí sama bleiv eisini møguligt at lata eina metstóra upphædd hesaferð.
Talan er um eina søluframsýning, so ein partur av søluni fer til eitt vælgerðarendamál, umframt at øll atgongumerkjainntøkan fer sama veg, og tí bar til at fáa til vega ikki færri enn 75.000 krónur til KFUM-skótarnar í Havn.
Pengarnir koma væl við hjá teimum, tí skótarnir arbeiða við eini spennandi ætlan um at byggja eina nýggja skótasmáttu, ið enntá kemur at liggja á einum sera vøkrum stað. Ætlanin er at byggja hana á leguøkinum Millum Tjarna í Havnardali.
Tilsamans vóru 140 listaverk við á ólavsøkuframsýningini, ið fevndi um bæði kend og minni kend listafólk. Pílurin peikar beint uppeftir, tí umframt at Lions Club Tórhavn í ár kundi lata 75.000 krónur, kundu í fjør latast 70.000 krónur til KRIS og í fyrraárið 65.000 krónur til Føroya Fólkaháskúla.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Bassalt hevur fyri nøkrum mánaðum síðani yvirtikið hølini í Sverrisgøtu 15, og nú meta teir, at teir eru komnir so mikið langt á leið, at teir kunnu byrja uppá nýggja konseptið, har teir koma at bjóða kundunum ein lítlan part av Meksiko mitt í Havn.
At byrja við vera einans meksikanskir drykkir at fáa, men um 2-3 mánaðir fara teir eisini at bjóða originalan meksikanskan mat.
Teir mettu, at úrvalið av sterkum, góðum mati í Føroyum var so mikið lítið, og tí fóru teir undir at kanna møguleikarnar fyri at bjóða meksikanskan mat og meksikanskar drykkir. Teir hava verið í Keypmannahavn og London, har teir hava gjørt samstarvsavtalur við originalar meksikanskar matstovur, so teir kunnu bjóða so góðan og originalan mat sum gjørligt. Eisini hava teir gjørt avtalu við ein leverandør í Meksiko um rávørur - t.v.s. at teir fáa næstan allar rávørur beinleiðis úr Meksiko. Á hendan hátt tryggja teir, at rávørurnar eru so originalar sum til ber.
Live-tónleikur verður framvegis hvørt vikuskifti, og umframt nýggju drykkjuskránna, verður sjálvandi eisini møguligt at njóta leskiligu drykkirnir, ið fólk kenna frammanundan frá Bassalt.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Sólveig á Torvlaðnum hevur skrivað
Nógv er, hvat ein kann siga um list. RøddinLive nýtir høvið at taka ymisk listafólk við í sendingina fyri at lýsa evnið.
Millum annað fer eitt panel at svara ymiskum spurningum sum t.d “hvussu definerar tú list?”, og “nær kann man kalla seg sjálva/n eitt listafólk?” Í hesum panelinum verða millum annað Jasmin Mote, sangari, og Einar Torstún, sum skrivar yrkingar og ger tónleik.
Marianna Mørkøre fer eisini at viðgera spurningin “hvussu definerar tú list?”. Marianna er filmslistafólk og heldur, at um tú kallar nakað list, so hevur tú longu kategoriserað tað.
Eisini fara vit at hoyra eina samrøðu við Lailu Carlsen, makeup-artist. Hon heldur, at um tú gert okkurt orginalt, so kanst tú kalla ein makeup-artist fyri eitt listafólk.
Gvøðny Miriam Gunnarson tekur nakinmyndir av kvinnum. Hon sigur, at hon fær nógvar negativar viðmerkingar fyri at taka slíkar myndir, men at tað ikki steðgar henni, tí at hetta er eitt frælst land, og kvinnur skulu sleppa at vísa sín sexualitet.
Hoyrið RøddinLive klokkan 20!


text:
Seinnu árini hevur norðhavssildin verið at sæð í føroyskum øki til langt út á heystið. Hetta er ein sera áhugaverd gongd í ferðamynstrinum hjá sildini. Kanska er hon við at fara frá vetrarøkinum uttan fyri Troms í Norðurnoregi? Tað, at vit hava sild í okkara øki langt út á heystið, minnir um ferðingarmynstrið í hálvtrýssunum, tá sildin stóð millum Ísland og Føroya um veturin. Spurningurin er so, um sildin aftur fer at brúka hetta gamla vetrarøkið.
Havstovan hevur tí skipað fyri leiting eftir sild út á heystið og um veturin seinastu árini, eftir at vanligi fiskiskapurin eftir sild er liðugur. Kanningarnar eru skipaðar soleiðis at ein ávís granskingarkvota verður latin fyri kanningina.
Higartil eru fýra styttri kanningar í tíðarskeiðinum frá november til februar gjørdar í eystara parti av føroyskum øki frá umleið 62 stig norður og út til fiskimarkið. Skipini, ið gjørdu kanningarnar, vóru Tróndur í Gøtu og Norðborg, og tey brúktu ekkólodd og sonar at leita við.
Úrslitini vísa, at norðhavssild var framhaldandi at finna í landnyrðingshorninum í føroyskum øki í desember 2014 og 2015. Kanningar vórðu eisini gjørdar um veturin, men eingin norðhavssild var at síggja í føroyskum øki í februar 2015 og januar 2016.
Áhugavert var, at heystgýtandi sild sást millum norðhavssildina út móti markinum bæði árini. Lutfallið lá millum ein triðing og ein fjórðing av heystgýtandi sild, og ikki er greitt hvaðani henda sildin stavar - kanska er talan um heystgýtandi sild undan Føroyum.
Nærri kann lesast um úrslitini her.


text:
Lestrartíð: 26 vikur (byrjar í august og endar í februar)
Umsóknarfreist: Søkjast kann frá 8. november til skúlabyrjan, sum er august
Skúlabyrjan: august
Útbúgvingarstovnur: Húsarhaldsskúli Føroya
Útbúgvingarstaður: Klaksvík
Umsóknarblað: www.husarhaldsskulin.fo
Á Húsarhaldsskúlanum ber til at fáa frálæru í nógvum fjølbroyttum, skapandi og mennandi lærugreinum. Skúlin setur føroyska matmentan, sunnan mat, mat úr fremmandum londum og heilsu sum heild í miðdepilin. Eisini bjóðar skúlin nógvar lærugreinar innan handarbeiði, t.d. seyming, binding, glaslist og brodering til føroyska búnan. Tað er bert hugflogið, ið setur avmarkingar. Arbeitt verður eisini tvørfakliga við ymiskum verkætlanum. Aðrar afturvendandi lærugreinar eru skeið í fyrstuhjálp, eldsløkking og rørsla. Útferðir eru eisini ein partur av skúlaskeiðinum.
Húsarhaldsskúli Føroya er ein vistarskúli, og tað merkir, at allir næmingar, sum ganga á skúlanum, eisini búgva á skúlanum. 21 næmingar kunnu búgva á skúlanum. Næmingagjaldið umfatar vistarhald, undirvísing, tilfar og námsferðir.
Í frítíðini er virksemi týðandi partur av uppihaldinum, og tí verður skipað fyri hugnakvøldum eina ferð um mánaðin.
Tað er sjálvsagt, at tá nógv ungfólk skulu húsast undir somu lon, er umráðandi at hava tað gott saman. Tí verður stórur dentur lagdur á felagslívið á skúlanum, at næmingarnir læra at virða hvønn annan og at vísa ábyrgd hvør fyri øðrum.
Tú skalt vera 16 ár, tá farið verður undir skeiðið. Útbúgvingin er bæði til gentur og dreingir.
Húsarhaldsskúlin gevur tær góða byrjan til framhaldandi lestur og grundútbúgving í at liva sjálvstøðugt. Skúlin mennir tilvitanina um heilsugóðan kost, eitt virkið og spennandi lív og sjálvsálit, fakliga og sosiala menning.
Føroya Húsarhaldsskúli – www.husarhaldsskulin.fo


text:
Føroysk fótbóltsfeløg kunna seg um fótbóltin í Evropa
Felagið18-04-2013 - Jónfinn PeturssonUmboð fyri nøkur av fremstu feløgunum í føroyskum fótbólti hava um dagarnar verið í Íslandi og kunnað seg um fótbóltin í Evropa.
Sofus Debes Johannesen, EB/Streymur, Kinna Olsen, NSÍ, Sámal Ímundarson, B36, og Finnbogi Arge úr HB hava júst verið tveir dagar í Íslandi, har økisfundur hjá ECA (European Club Association) júst hevur verið.
Bert hesi fýra føroysku feløgini eru í løtuni limir í ECA, sum er áhugafelagsskapur hjá fremstu evropeisku fótbóltsfeløgunum.
Fyri at gerast limur í felagsskapinum mugu fótbóltsfeløgini hava góð úrslit at vísa á. Kendi týski fótbóltsleikarin, Karl-Heinz Rummenigge, er formaður í ECA.
Feløg úr 9 londum í Skandinavia og Baltikum luttóku á tveir daga fundinum, har støðan hjá fótbóltsfeløgunum varð umrødd. Finnbogi Arge sigur við heimasíðuna, at føroysku feløgini fingu nógva nýggja vitan heim við sær aftur.


text:
LISITATIÓNSÚRSLIT: Lisitatión var á Landsverki hósdagin 19. mars 2015 klokkan 14.00 í sambandi við bygging av Virknis- og umlættingardepli í Sandoynni, Verkætlanin varð boðin út í høvuðsarbeiðstøku.
Verkætlanin fevnir í høvuðsheitum um nýbygging av depli í einari hædd, vídd á bygningi er um 480 fermetrar og verður hann staðsettur á Sandi. Gerð av atkomuvegi, parkeringsøki og lendi kring bygningin er somuleiðis partur av hesi verkæltan.
Hesi fýra tilboðini komu inn:
Arbeiðstakari Tilboðsupphædd
Valbjørn Dalsgarð 10.287.712,47
Búsetur 10.708.019,00
Articon 12.893.813,00
J&K Petersen 12.982.709,00
Landsverk fer nú at gjøgnumganga tilboðini.


text:
KAPITTUL FJÚRTAN
Hann lærdi miskunn
1. Hvørja ferð hevði Jónas fyri sær, og hvussu dámdi honum at fara hagar?
JÓNAS fór at hava ovmikið av tíð at hugsa. Fyri sær hevði hann eina gott og væl 800 kilometrar langa ferð. Tað fór at taka honum umleið ein mánað, ella kanska meira, at ganga so langt. Fyrst skuldi hann velja, um hann vildi fara stytstu ella tryggastu leiðina, og síðani skuldi hann fet fyri fet ganga um óteljandi dalar og fjøll. Hann noyddist helst at ganga fram við Sýriaoyðimørkini, fara tvørtur um stórar áir, sum til dømis Eufratánna, og leita sær innivist millum fremmand fólk í Áram, Mesopotamia og Assýria. Sum dagarnir gingu, hugsaði hann óttafullur um býin, sum nú nærkaðist fyri hvørt fótafet — Nineve.
2. Hvussu hevði Jónas lært, at hann ikki kundi rýma undan uppgávu síni?
2 Eitt visti Jónas fyri vist: Hann kundi ikki venda við og rýma undan hesi uppgávuni. Tað hevði hann longu roynt. Sum vit lósu í undanfarna kapitlinum, hevði Jehova tolin lært Jónas nakað týdningarmikið við fyrst at senda illveður og síðani bjarga honum á undursaman hátt við einum stórum fiski. Tríggjar dagar seinni spýði fiskurin Jónas upp á turt, og tá var hann ein meiri gudrøkin og lýðin maður. — Jónas, kapitlarnir 1 og 2.
3. Hvønn eginleika hevði Jehova víst Jónasi, men hvør spurningur stingur seg upp?
3 Tá ið Jehova aðru ferð bað Jónas fara til Nineve, aktaði profeturin og fór longu leiðina eystureftir. (Les Jónas 3:1-3.) Men hevði hann latið rættleiðingina frá Jehova festa seg í hjartað? Jehova hevði eitt nú víst honum miskunn, bjargað honum undan at drukna, latið vera við at revsa hann fyri uppreisturin og eina ferð aftrat givið honum høvi at útinna uppgávu sína. Hevði Jónas eftir alt hetta lært at vísa øðrum miskunn? At læra at vísa miskunn er ofta trupult hjá ófullkomnum menniskjum. Latið okkum vita, hvat vit kunnu læra av tí, sum hendi Jónasi.
Ein dómsboðskapur og ein óvæntað umvending
4, 5. Hví nevndi Jehova Nineve „hin stóra stað“, og hvat lærir tað okkum um Jehova?
4 Jónas hevði ikki somu áskoðan á Nineve, sum Jehova hevði. Vit lesa: „Nineve var stórur staður fyri Gudi.“ (Jón. 3:3) Tríggjar ferðir í frásøguni um Jónas stendur at lesa, at Jehova nevndi Nineve „hin stóra stað“. (Jón. 1:2; 3:2; 4:11) Hví helt Jehova staðin vera stóran, ella týðandi?
5 Nineve var ein gamal býur og ein av teimum fyrstu býunum, sum Nimrod bygdi eftir Vatnflóðina. Hann var sera stórur og fevndi helst um fleiri aðrar býir. Tað tók tríggjar dagar at ganga úr einum enda í annan. (1 Mós. 10:11; Jón. 3:3) Nineve var eisini stórfingin við prýðiligum templum, veldigum múrum og øðrum áhugaverdum bygningum. Men tað var ikki hetta, sum var týðandi í eygum Jehova. Tað, sum hevði týdning fyri hann, vóru fólkini í býnum. Í Nineve vóru sera nógvir íbúgvar sammett við aðrar býir. Jehova var góður við fólkini, hóast alt tað ónda tey gjørdu. Hann er góður við øll menniskju og vil, at tey skulu umvenda seg og læra at gera tað, sum er rætt.
6. (a) Hví kann Jónas hava hildið, at Nineve var ræðandi? (Sí eisini undirgreinina.) (b) Hvat lærir tað okkum um Jónas, at hann boðaði?
6 Tá ið Jónas endiliga fór inn í Nineve, kann stóra íbúgvaratalið, sum var meira enn 120.000, hava gjørt staðið enn meira ræðandi. * Hann gekk í ein dag og kom longri og longri inn í henda stórbýin, sum var stúgvandi fullur av fólki. Kanska leitaði hann eftir einum hóskandi staði at kunngera boðskapin. Men hvussu fekk hann tosað við hesi fólkini? Hevði hann lært seg at tosa assýriskt? Ella hevði Jehova við einum undri gjørt hann føran fyri tí? Tað vita vit ikki. Møguliga bar Jónas boðskapin fram á sínum egna tungumáli, hebraiskum, og fekk ein tolk at umseta fyri seg. Í øllum førum var boðskapurin hjá honum einfaldur og mundi ikki vinna honum nakran tokka: „Um fjøruti dagar skal Nineve verða lagdur í oyði!“ (Jón. 3:4) Hann kunngjørdi boðskapin við dirvi og endurtók hann fleiri ferðir. Við hesum vísti hann einastandandi dirvi og trúgv, eginleikar, sum kristnum í dag tørvar meira enn nakrantíð.
Boðskapurin hjá Jónasi var einfaldur og mundi ikki vinna honum nakran tokka
7, 8. (a) Hvussu tók fólkið í Nineve ímóti boðskapinum hjá Jónasi? (b) Hvat gjørdi kongurin í Nineve, tá ið hann hoyrdi boðskapin hjá Jónasi?
7 Fólkini í Nineve steðgaðu á fyri at hoyra boðskapin hjá Jónasi. Hann hevði allarhelst væntað eitt bæði fíggindaligt og ógvusligt aftursvar frá fólki. Men nakað merkisvert hendi. Fólk lurtaðu! Orðini hjá Jónasi gingu sum rótasúpan um allan býin. Skjótt tosaðu øll um dómsprofetiina hjá Jónasi. (Les Jónas 3:5.) Rík og fátæk, sterk og veik, ung og gomul angraðu øll við sama lag og góvust at eta. Tíðindini um hetta komu skjótt konginum fyri oyra.
8 Kongurin angraði eisini, tá ið hann hoyrdi boðskapin hjá Jónasi. Fullur av gudsótta reistist hann úr trúnuni, læt seg úr sínum stásiligu klæðum og læt seg í einføld klæði eins og fólkið og „settist í øsku“. Saman við ’stórmonnum’ sínum gjørdi hann av við lóg, at føstan, sum fólkið longu av sínum eintingum var farið undir, skuldi halda fram. Hann gav boð um, at øll skuldu latast í syrgibúna, eisini kríatúrini. * Eyðmjúkur ásannaði hann, at hansara tegnar vóru sekir í óndskapi og harðskapi. Hann hevði ta vón, at Gud fór at vísa miskunn, tá ið hann sá, at tey angraðu. Hann segði: „Tað kundi borið á, at Gud . . . vendi Sær frá brennandi vreiði Síni, so vit gingu ikki til grundar!“ — Jón. 3:6-9.
9. Hvønn iva hava atfinnarar sáað viðvíkjandi ninevemonnum, men hvussu vita vit, at teir fara skeivir?
9 Nakrir atfinnarar ivast í, at fólkini í Nineve kundu vera so skjót at broyta hugburð. Men bíbliugranskarar hava viðmerkt, at ein slík broyting samsvarar væl við, at fólk í slíkum mentanum í fornøldini ofta vóru pátrúgvin og vinglut. Haraftrat vita vit, at hesir atfinnarar fara skeivir, tí sjálvur Jesus Kristus vísti seinni til, at ninevemenn angraðu. (Les Matteus 12:41.) Jesus visti, hvat hann tosaði um, tí hann var í himli tá og sá tað, sum hendi. (Jóh. 8:57, 58) Sannleikin er tann, at vit ongantíð skulu halda, at tað er ógjørligt hjá fólki at angra — hvussu illa tey so skikka sær. Bara Jehova veit, hvat hjørtuni goyma.
Miskunnsemi Guds mótvegis menniskjans strangleika
10, 11. (a) Hvussu ávirkaði tað Jehova, at ninevemenn angraðu? (b) Hví kunnu vit vera vís í, at dómurin, Jehova feldi, ikki var eitt mistak?
10 Hvussu ávirkaði tað Jehova, at fólkið í Nineve angraði? Jónas skrivaði seinni: „Táið nú Gud sá hetta, sum tey gjørdu, at tey vendu við, hvør av ónda vegi sínum, angraði Hann tað illa, ið Hann hevði hótt at lata koma yvir tey, og Hann gjørdi tað ikki.“ — Jón. 3:10.
11 Vil tað siga, at Jehova helt, at dómurin yvir Nineve var eitt mistak? Nei. Bíblian greiðir frá, at Jehova er fullkomiliga rættvísur. (Les Fimtu Mósebók 32:4.) Jehova hevði rætt og slætt ikki fyri neyðini at vera illur inn á ninevemenn longur. Hann sá, at teir broyttu seg og sannaði, at tað ikki longur var neyðugt at revsa teir. Jehova gjørdi av at vísa teimum miskunn.
12, 13. (a) Hvussu vísir Jehova, at hann er rímiligur, lagaligur og miskunnsamur? (b) Hví var profetiin hjá Jónasi ikki følsk?
12 Jehova er als eingin strangur, kensluleysur og harður Gud, sum trúarleiðarar ofta lýsa hann. Nei, hann er tvørturímóti rímiligur, lagaligur og miskunnsamur. Tá ið hann ger av at revsa tey óndu, letur hann altíð síni vitni á jørðini ávara fólk frammanundan, tí hann vil so fegin, at tey óndu skulu gera sum ninevemenn — angra og broyta kós. (Ez. 33:11) Jehova segði við profet sín, Jeremias: „Stundum tali Eg um tjóð og ríki, at Eg skal rykkja upp, ríva niður og forkoma; men um tá tjóðin, ið Eg havi talað um, vendir við frá óndskapi sínum, so angri Eg tað ringa, ið Eg hevði ætlað at gera henni.“ — Jer. 18:7, 8.
Gud vil so fegin, at tey óndu angra og broyta kós eins og ninevemenn
13 Var profetiin hjá Jónasi følsk? Nei, hon ávaraði fólkini um, hvat fór at henda, um tey ikki angraðu. Ávaringin var grundað á óndskapin hjá ninevemonnum. Men teir broyttu seg. Skuldu teir seinni farið aftur til sínar óndu leiðir, fór Gud at útinna sama dóm yvir teir. Og tað er júst tað, sum hendi. — Zef. 2:13-15.
14. Hvussu ávirkaði tað Jónas, at Jehova vísti Nineve miskunn?
14 Hvussu ávirkaði tað Jónas, at oyðingin ikki kom, tá ið hann væntaði tað? Vit lesa: „Hetta dámdi Jónasi ógvuliga illa, og ilt kom í hann.“ (Jón. 4:1) Hann bað enntá eina bøn, ið ljóðar sum ein ábreiðsla ímóti hinum Alvalda. Hann segði óbeinleiðis, at hann ongantíð skuldi verið farin heimanífrá. Hann helt uppá, at hann alla tíðina visti, at Jehova ikki fór at leggja Nineve í oyði, og brúkti tað enntá sum umbering fyri, at hann at byrja við rýmdi til Tarsis. Síðani bað hann um at sleppa at doyggja og segði, at deyðin var betri enn lívið. — Les Jónas 4:2, 3.
15. (a) Hvør kann orsøkin vera til, at Jónas gjørdist illur og harmur? (b) Hvussu fór Jehova við harma profeti sínum?
15 Hvat var tað, sum Jónas hevði sovorðnan ampa av? Vit vita ikki alt um, hvat hann hugsaði, men vit vita, at hann hevði boðað dóm yvir Nineve, og at øll fólkini har høvdu hoyrt tað. Tey høvdu trúð honum. Og nú varð býurin ikki lagdur í oyði kortini. Var hann bangin fyri, at tey fóru at halda hann fyri gjøldur ella at seta hann í bás við følskum profetum? Í øllum førum gleddist hann ikki um, at fólkið angraði, og heldur ikki um, at Jehova vísti miskunn. Tað tykist heldur, sum hann gjørdist meira og meira beiskur, tók synd í sær sjálvum og var bangin fyri, at hansara umdømi var dálkað. Men miskunnsami Gud Jónasar sá, at í hesum harma profetinum búði enn nakað gott. Heldur enn at revsa Jónas fyri hansara manglandi virðing, setti Jehova honum bert henda vinaliga og sjálvrannsakandi spurningin: „Er tað beint av tær at vera so illur?“ (Jón. 4:4) Svaraði Jónas yvirhøvur? Bíblian sigur einki um tað.
16. Hví eru summi kanska ósamd við Gud, og hvat kann dømið við Jónasi læra okkum?
16 Lætt er at kolldøma atburðin hjá Jónasi, men vit mugu minnast til, at tað ikki er óvanligt, at ófullkomin menniskju eru ósamd við Gud. Summi halda kanska, at Jehova skuldi havt forðað onkrari vanlukku, at hann alt fyri eitt skuldi havt dømt tey óndu, ella at hann langt síðani skuldi havt beint fyri hesi óndu heimsskipanini. Dømið við Jónasi er ein áminning um, at tá ið vit eru ósamd við Jehova Gud, er tað altíð vit, sum fara skeiv og hava tørv á at broyta hugburð — ongantíð Jehova!
Hvussu lærdi Jehova Jónas miskunn?
17, 18. (a) Hvat gjørdi Jónas, tá ið hann var farin úr Nineve? (b) Hvussu ávirkaðu undrini hjá Jehova við risinusrunninum Jónas?
17 Mótfalni profeturin fór út úr Nineve. Hann legði tó ikki leiðina heimeftir, men fór eystureftir, har nøkur fjøll góvu útsýni yvir býin. Hann bygdi sær eitt lítið skýli og setti seg at bíða eftir at vita, hvussu tað fór at gangast Nineve. Kanska vónaði hann enn at síggja býin verða lagdan í oyði. Hvussu fór Jehova at læra henda harðhjartaða mannin miskunn?
18 Um náttina læt Jehova ein risinusrunn vaksa upp. Jónas vaknaði og sá henda gróðrarmikla runnin við stórum bløðum, sum góvu nógv betri skugga enn tað ússaliga skýlið, hann sjálvur hevði bygt. Nú varð lagið betri. „Jónas var ógvuliga glaður“ um runnin og metti kanska hetta undrið sum eitt tekin um Guds signing og tokka. Men Jehova vildi ikki bara verja Jónas fyri brennandi sólini og gera hann glaðan aftur. Hann vildi ávirka hansara hjarta. Tí framdi Jehova fleiri undur. Hann læt ein orm koma og stinga runnin, so hann følnaði. Síðani sendi hann „brennandi heitan eystanvind“, inntil Jónas fekk „maktarloysi“ av hitanum. Nú gjørdist hann enn eina ferð tungur í huga og bað aftur Gud um at sleppa at doyggja. — Jón. 4:6-8.
19, 20. Hvussu brúkti Jehova risinusrunnin til at fáa Jónas at hugsa?
19 Jehova spurdi aftur Jónas, um tað var av røttum, hann var illur, hesa ferð um, at risinusrunnurin følnaði. Heldur enn at angra, rættvísgjørdi Jónas seg sjálvan og segði: „Ja, eg havi grund at vera illur, og tað til deyða!“ Nú var rætta løtan hjá Jehova at draga fram tað, sum hann vildi læra Jónas. — Jón. 4:9.
20 Gud royndi at fáa Jónas at hugsa, tá ið hann nevndi, at profeturin harmaðist um følnaða runnin, ið vaks upp eftir eini nátt, og sum Jónas hvørki hevði plantað ella fingið at vaksa. At enda segði Gud: „Skuldi [Mær] ikki tykst synd í Nineve, hinum stóra staði, har meir enn tólv ferðir tíggju túsund menniskju eru, sum ikki kenna vinstru frá høgru, og nógv kríatúr!“ — Jón. 4:10, 11. *
21. (a) Hvørja sýnisundirvísing gav Jehova Jónasi? (b) Hvussu kann frásøgan um Jónas hjálpa okkum at rannsaka okkum sjálvi?
21 Skilir tú, hvat Jehova vildi læra Jónas við hesi sýnisundirvísingini? Jónas hevði einki stríð havt av plantuni. Men Jehova var hinvegin keldan til lívið hjá ninevemonnum og hevði syrgt fyri teimum, eins og hann syrgir fyri øllum skapningum á jørðini. Hvussu kundi Jónas halda, at ein planta hevði størri virði enn 120.000 menniskju og øll kríatúrini hjá teimum? Var tað ikki tí, hann bert hugsaði um seg sjálvan? Tá ið samanum kom, harmaðist hann bert um plantuna, tí hon hevði verið honum til nyttu. Ilskaðist hann ikki eisini um Nineve av sjálvsøkni — tí hann var stoltur og ikki vildi gera sær fyri skommum? Frásøgan um Jónas kann hjálpa okkum at rannsaka okkum sjálvi. Hvør av okkum kann siga seg undan at hava lyndi til fyrst og fremst at hugsa um seg sjálvan? Sum vit eiga at vera takksom fyri, at Jehova er so tolin og lærir okkum at vera meira ósjálvsøkin, at hava størri samkenslu og at vera meira miskunnsom — eins og hann!
22. (a) Hvussu man vísa leiðbeiningin frá Jehova um miskunnsemi hava ávirkað Jónas? (b) Hvat mugu vit øll læra?
22 Men spurningurin er: Tók Jónas undirvísingina til sín? Bókin, sum ber hansara navn, letur spurningin hjá Jehova standa ósvaraðan. Nakrir atfinnarar fýlast kanska á, at Jónas ikki svaraði spurninginum. Men svarið er har fyri so vítt. Tað er bókin sjálv. Roknað verður við, at Jónas sjálvur skrivaði bókina, ið ber hansara navn. Hugsa tær Jónas sita og skriva hesa frásøguna, eftir at hann var komin aftur til heimland sítt. Vit síggja næstan henda eldra, klókara og eyðmjúkara mannin fyri okkum, sum hann situr har við syrgnum brá og ristir við høvdinum, meðan hann skrivar um síni egnu mistøk, sín uppreistur, og at hann treiskur noktaði at vísa miskunn. Jú, Jónas tók veruliga við hesi týðandi og vísu leiðbeiningini frá Jehova. Hann lærdi miskunn. Hvussu við okkum? — Les Matteus 5:7.
^ par. 6 Mett verður, at Samaria, høvuðsstaðurin í tíggjuættaríkinum Ísrael, hevði millum 20.000 og 30.000 íbúgvar á Jónasar døgum — tað er minni enn ein fjórðingur av íbúgvunum í Nineve. Á veldisdøgum sínum kann Nineve hava verið størsti býurin í heiminum.
^ par. 8 Tað kann tykjast løgið, at hetta boðið eisini fevndi um kríatúr, men nakað líknandi var komið fyri áður. Grikski søguskrivarin Herodot skrivaði, at persarar í fornøldini einaferð høvdu kríatúr við í syrgisiðunum, tá ið ein væl dámdur herovasti var deyður.
^ par. 20 Tá ið Gud segði, at fólkini ikki kendu vinstru frá høgru, sipaði hann til, at tey vóru púra óvitandi um hansara meginreglur.


text:
Mortan og Thomas Hans
Mortan Enni | 21/03/15
Gesturin hesa vikuna er Thomas Hans Lamain Rubeksen. Thomas Hans traðkaði sínar gaggur í B36. Á ungdómsárun var hann kendur sum ein málrevur av teimum heilt góðu. Hann hevði eitt framúr spark umframt eitt gott máltev. Tað var ikki løgið, at hann droymdi at fylla tómrúmið eftir John Petersen í hvíta búnanum, tá hesin gavst á hægsta stigi í 2004. Men illa gekst í hond hjá Thomas Hans. B36 invisteraði í fremmandum leikarum, og Thomas Hans megnaði ikki veruliga at býta seg fastan á besta liðnum. Hann fór eitt natúrligt legg í AB at brýna seg fótbóltsliga í tvey ár, men hópin av skaðum foraðu honum veruliga at røkka sínum potentiali, og tey seinastu árini í sínum fótbóltsotium, var hann einamest húsvillur og hann hevur av tí sama umboðað fleiri feløg í landinum.
Seinast gekst hampuligt í hond hjá tipparunum. Mortan fekk eitt rætt og Janus fekk 2 røtt. Hvørgin teirra fekk nakran fulltreffara.
Samlaða støðan er nú.
Mortan: 5 stig
Vinir: 4 stig
FCS-B36
Thomas Hans
Hesin dysturin skuldi ivaleyst verið lættur at tippað, B36 sum kanska byrjadi eitt sindur skirvasligt, fingu ikki spælið at hanga saman. Verjan arbeiddi ikki saman, men tað sær út til, at vend er komin í. Teir spældu teir NSÍ av vøllinum, so nu koyrir tað hja B36. Verri er hja FCS. nogvir nýggir spælarar, spæla nytt lið til, og byrja beinavegin við tveimum reyðum kortum. Har má mann geva teimun eitt sindur av toli, kanska vend kemur i, men í løtuni sær temmiliga svart ut. Úrslit: 1-3
Mortan
B36 víst NSÍ hvar skápið skuldi standa, og at teir skulu takast fyri fult í FM-stríðnum. Klakstein hevur fingið skil á verjuspælið, og nú skora teir mál eisini. FC Suðuroy spældi væl í løtum móti TB, men teir gera tað ikki lætt fyri seg sjálvar. Tvær útvísingar og tólv mál eru skorað móti teimum. B36 er greiður favorittur. Úrslit: 0-2
EB/Streymur-AB
Thomas Hans
Nogv hava undirvurderað spælið hja EB/Streymi í ár, sum longu hava prógvað seg spælimessiga at teir kunna geva øllum liðinum mótstøðu. Alt er meira ella minni nytt, menn kempa fyri tí skjott spælandi aggresiva spælinum. Teir prógvaðu seinasta vikuskiftið, at teir ikki eru at kimsa at. Teir áttu at vunnið, men við óhepni kiksaði tað. AB hevur altíð havt trupuleikar við EB/S í Streymnesi, og tad trúgvi eg eisini, at teir fáa hesuferð. AB er nøkurlunda á sama støði, kanska sum EB/S í løtuni, teir kunna liggja og arga øll lið, men kanska tilfelags fyri hesu liðini er á heimavølli, teir kunnu koyra tad heim. So eg trúgvi, tad eru bara tilfeldigheitir ið avgerða hendan dystin. Men eg gevi ein sigur til EB/S. Úrslit 2-1
Mortan
Veðurforsøgnin leygardagin er góð. EB/Streymur hevur fingið tveir javnleikir í illveðrið, og sum støðan er nú, er AB eitt vet betur spælandi enn EB/Streymur. Dreingirnir á felagsliðnum hava latið 8 mál inn. Hesum fer AB at gera sær dælt av, og AB kann eisini halda tætt afturi í verjuni. Úrslit 0-1
Víkingur-KÍ
Thomas Hans
Víkingarnir eru púra svakir i løtuni, ella meira minni altid! Men nu skal ein sigur í hús! Grannauppgerð móti KÌ, eingin dystur vunnin enn, so bestemt kann tað ikki smakka betur i munninum, at fáa 3 kærkomin stig ímóti teimum sokallaðu “røsku norðinginum” Víkingur hevur manglað tað seinasta í hvørjun dysti, og ta hevur akkurat ikki rokkið til sigur, men eg trúgvi teir eru klárir nu, og fáa 3 stig ímoti KÍ.
Eg trúgvi ikki at KÍ fær gjørt tað stóra moti Vikingi. Víkingar eru sterkarri og aggresivari, KÍ koyrir mest uppá langbóltar og deyd bóltar. Eg trúgvi ikki, at tann stílurin klárar at fella víkingar, teir eru nøkur prosent grammari eftir bóltinum enn KÍ. Tad verður ein tættur og harður dystur, har bædi eru svong eftur einum sigri. Men sorry KÌ, har fáa tit einki. Úrslit, 3-1
Mortan
Víkingur má og skal hava ein sigur móti KÍ. KÍ eru eitt sindur særdir eftir dystin móti HB seinasta vikuskifti, hesum fer víkingur at gera sær dælt av. Eg vænti at Víkingur fer at trýsta KÍ høgt uppi og harvið leggja støðið undir einum tryggum sigri. KÍ spælir beinleiðis álopsfótbólt men Víkingur hevur sterka verju, og teir megna at fyribyrgja øllum vandum á heimavølli móti klaksvíksingum. Úrslit 2-0
NSÍ-ÍF
Thomas Hans
NSÍ byrjadi sum ein flygvandi kanón, bankadi bóltanir inn, og har var einki at gera. Eg eri sjálvur sikkur í, at hatta er onkursvegnað eitt sindur av byrjanarheldi, og sindur uppá at hini lidini hava ikki verið klár og undurvurderað NSÍ eitt sindur. B36 spældi teir út av vøllinum i Gundadali seinast. So nu trúgvi eg, at NSÍ er komið á nørkurlunda tað støðið, teir skulu ella eiga at vera á. So ein javnleikur her, er vert at oddsa uppá, vit kenna øll ÍF, rættuliga svingandi tey seinastu árini, eingin trýr nakrantíð orduliga uppá teir, men teir hava prógvað ferð eftir ferð at teir kunnu. Clayton sær út til at vera komin i form, og geva verjuni skarpan gang við góðum pressi frá viðleikarinum, so mál koma avgjørt i hesum dystinum, men trúgvi at bæði liðini verða varðin. IF spældi javnleik seinast, NSÍ tapti. so eingin av liðunum kunnu tapa hendan dystin, so eg trúgvi ein javnleikur verður spældur ”stille og roligt” heim. Úrslit, 1-1
Mortan
Hesin dysturin er sera torførur at gera eina meting yvir. ÍF hevur havt eina misjavna kapping, teir hava spælt 3 javnleikir, millum annað móti HB og Víkingi. Teir høvdu kannað sær bitan móti EB/Streymi, men her endaði eisini javnt. NSÍ kom skjótt úr blokkinum, men eins skjótt niður á jørðina aftur. Hesin dysturin luktar av javnleiki, hvørgin torir at vinna dystin. Úrslit, 0-0.
HB-TB
Thomas Hans
HB er komið ígongd. Spæli flýtur, allir menn eru meira ella minni tøkir, teir skullu vinna allir dystir í Gundadali, og ein sigur er ikki at diskutera her. HB fer inn vid góðum sjálvsáliti frá seinasta dysti, har teir nakkaðu KÍ. Tad skjótt góða og farliga spæli hja HB i Gundadali er ringt at sláa. Teir skulu hvørfall hava ein ringan dag, um teir ikki knekka TB, so her sigi eg avgjørt ein sigur til HB.
TB er flúgvandi, ongan dyst tapt, liggja í toppinum og lagið er gott á tvøramonnum. Men kanska felli eg eitt sindur til tað sama vid NSÍ, og tad góða steðgar einaferð. Sorry TB, tað ger tað eisini fyri tykkum, og tad ger tað hesa ferð. Fyrsta tap stendur fyri skotum. Men einki at ivast í, so verður tað eitt heiðurligt tap. TB kempa sum úlvar á skó hvønn dyst, ein litil tysk maskina kundi mann kanska kalla tað. Absolut ein litil marra fyri øll lið at spæla imoti, hvørfall á Sevmyri*. Her gevi eg HB ein sigur, kanska ikki so lættan sigur, men HB klárar at koyra tad heim her.
Úrslit 2-0.
Mortan
Bæði liðini liggja jøvn í Effodeildini nú 3 umfør eru spæld. Er talan um ringa byrjan fyri HB ella ein góða byrjan fyri TB skal verða ósagt her, men tað verður uttan iva ein spennandi dystur í Havnini. Søguliga er Gundadalur sterkasti heimavallarskansi í landinum. TB noyðist at spæla sítt besta spæl, um teir skulu knógva HB. Fær TB eina góða byrjan á dystin kann alt henda, men HB kenna sína vitjanartíð betur enn nakar, og vinnur ein snikutan sigur við ófatuligum hepni, har bólturin rakar í ein leikara sum snýtir Ivan til 1-0, og við einari dómarafadesu til 2-0 fer HB at kanna sær øll stigini. Adu fær troystarmálið hjá TB seint í dystinum. Úrslit 2-1
*Tú áttu at komi suður oftari, Thomas Hans. TB hevur fingið nýggjan leikvøll. Men eg gevi tær rætt, tað var ringt at spæla á Sevmýru.


text:
Kvinnurnar enda leygardagin
Kvinnur06-10-2017 - Jónfinn Petursson
Leygardagin 7. oktober leika okkara kvinnur ársins seinasta dyst í bestu kvinnudeildini.
Vit taka ímóti B68 í Gundadali. Dysturin verður sum vanligt leiktur á ovara vølli og byrjar kl. 10.00.
Eftir dystin fara leikararnir at hugna sær við einum góðum bita og fara helst at hyggja eftir spennandi dystinum millum EB/Streymur/Skála, ið verður stroymaður sambært FSF.
Árið hevur verði gott, og einki er at taka seg aftur í, at liðið hevur ment seg ótrúliga nógv. Sum tær skriva á Facebook, so gleða tær seg almikið til ársins seinasta dyst, og hóast tíðspunktið fara vónandi fleiri at leita sær í Gundadal at takka kvinnunum fyri í ár.
Mynd: hb-kvinnur/facebook (helst: nordlysid.fo)


text:
Skipið leggur nú rækjuveðuna upp í Tromsø, áðrenn nýggj manning kemur umborð og setur kós til havs aftur á nýggjan túr.
– Ósjálvbodna uppihaldið hevur verið krevjandi. Vit vistu ikki, hvussu leingi hetta skuldi vara. Vit fingu ongantíð at vita, nær vit sluppu heim, segði skiparin, Kjetil Ervik, við NRK leygardagin.
Eftir drúgvar samráðingar vórðu níggju av manningini skiftir út, meðn skipið lá í Murmansk, men nú kemur ein heilt nýggj manning upp á 17 mans umborð at halda fram við fiskiskapinum.
Tveir føroyingar taldust millum manningina á Remøy, tá russiska sjóverjan undir eini regluligari kanning umborð varnaðist, at norski trolarin ikki hevði gildugt loyvi at fiska rækjur í russiskum sjógvi. Seinni kom fram, at orsøkin til hetta var ein feilur, sum norska Fiskivinnudirektoratið hevði gjørt undir útflýggjanini av loyvinum.
Kelda: maritime.no


text:
Leikarafelag Føroya verður vertur fyri stórum norðurlendskum festivali, sum verður 24. til 28. mei 2016. Vit kalla festivalin her heima stutt og greitt Dagarnir 2016 – og verður hetta størsta tiltak innan leiklist í fleiri ár. Skráin verður sera fjølbroytt og verður fyri allar málbólkar:
Nýggj nevnd vald á ársaðalfundi
Aðalfundur var hildin á Lützenstrøð 8. august 2015
Nógv vóru møtt upp og fundurin gekk sera væl og prátið var sera konstruktivt.
A-limirnir hava fingið útflýggjað limakort. Kortið er skjalprógv fyri limaskap umframt at korthavarin eisini fær ágóðar í Danmark eftirsum at Leikarfelag Føroya og Dansk Skuespillerforbund samstarva tvørtur um landamark.
Á aðalfundinum bleiv nýggj nevnd vald og kassameistarin Páll Danielsen fór frá eftir at, við góðum treysti, hava tænt felagnum í nærum 16 ár og bleiv heiðraður við lógvabresti.
Ídag 4. september var fyrsti nevdarfundur hildin har nevdin skipaði seg.
Súsanna Tórgarð heldur fram sum forkvinna
Gunnvá Zachariasen, nevndarlimur
Kristina S. Ougaard, tiltakslimur og virkar sum nevndarlimur fyri Kjartan Hansen.
(Laura Joensen verur virkandi kassameistari)
Í umboðsráðið hjá L.I.S.A. er Ria Tórgarð vald.
LeikREAD festivalur hetta vikuskiftið
LeikREAD festivalurin verður hetta vikuskftið 27. og 28. mars í Sjónleikarhúsinum.
LeikREAD er partur av Nordic Dramatrain, sum er eitt úrval av nýskrivaðum leikritum úr hvørjum Norðurlandi. Luttakandi leikritini, vera vald annaðhvørt ár, og týdd til øll norðurlendsku málini. Dramatokið ferðast norðurlandanna millum, har hvørt land fyriskipar sínar egnu lesingar.
Á LeikREAD kunnu tit uppliva um 60 leiklistafólk, bæði føroysk og úr hinum Norðurlondum, gera pallsettar lesingar av leikritunum.
At hvørjum leikritið verða knýtt leikstjóri og leikarar. Leikararnir fáa leikritið beint undan fyrstu venjing. Vant verður tvær ferðir fýra tímar, áðrenn leikurin verður framførdur.
Nordisk Kulturfond, Kulturkontakt Nord, Mentamálaráðið, Norðulandahúsið, Mentanargrunnur Landsins og Mentanevnd Tórshavnar býráðs stuðla LeikREAD 2015.
Fríggjadagur, 27. mars 2015
Kl. 19:00 LeikREAD vælkomin
Lesing 1: Sek
eftir Hrafnhildur Hagalín (IS) Týðing: Pauli Nielsen
Tá ein ung genta verður kynsliga misnýtt av elskaranum hjá mammu hennara, velur mamman at vitna ímóti dóttur síni fyri at dylja syndirnar hjá elskaranum. Leikurin byggir á veruligar vitnisburðir í íslendskum rættarmáli frá 1836.
Leikstjórn: Jón Atli Jónasson (IS) Leikstjórahjálpari: Sissal Drews Hjaltalin
Leikarar: Kristina Sørensen, Páll Danielsen, Torkil Tórgarð, Sanna Apol og Hilmar Joensen
Kl. 20:10 Lesing 2: Rithøvundarnir
eftir Alejandro Leiva Wenger (SE)
Týðing: Gunnar Hoydal
Tá Alex kemur inn í lívið hjá rithøvundanum, Alvaro, og arbeiðsleysa sjónleikaranum, Ali, broytist alt á ein hátt, ið eingin av teimum er fyrireikaður til. Leikurin snýr seg um at siga søgur, um at ræðast at hoyra søgur, og um megina, ið liggur í søgum.
Leikstjórn: Mattias Lech (SE) Leikstjórahjálpari: Vár B. Jacobsen Leikarar: Jákup Veyhe, Nicolaj Falck og Finnur Koba
Kl. 21:20 Lesing 3: Sár á sál
eftir Kristinu Sundar Hansen (FO)
Týðing til enskt: Bergljót av Skarði og Martin Regel
Vit fáa innlit í sorgina hjá eini mammu, ið hevur mist tveir synir, tí at teir brunnu inni saman við einum vinmanni. Leikurin gevur mammuni eina rødd, og vit fáa innlit í, hvussu hon roynir at fáa lívið aftur á rættkjøl.
Leikstjórn: Christoffer Berdal (DK) Leikstjórahjálpari: Hjørdis Johansen Leikarar: Gunnvá Zachariassen, Durita Dahl Andreassen og Nicolaj Falck.
Kl. 22-01 Hangout við tónleiki
Leygardagur, 28. mars 2015
Kl. 19:00 Lesing 4: UMsorg
eftir Toril Goksøyr og Camilla Martens (NO)
Týðing: Ria Tórgarð
Ein leikur, ið byggir á eygleiðingar, ið gjørdar eru á norskum ellisheimum, har gerandis- hendingar og nógv óhapp merkja fyrstu akt. Í næstu akt verða vit boðin við og spurd um upplivingar okkara, áðrenn triðja akt lýsir søguna um arvaklandur.
Leikstjórn: Toril Goksøyr og Camilla Martens (NO) Leikstjórahjálpari: Hanna Svartafoss Leikarar: Laura Joensen, Ria Tórgarð, Katarina Nolsøe og 11 leikarar úr Havnar sjónleikarfelag
Kl. 20:10 Lesing 5: Sangir við gráu havsins strendur eftir Pipsa Lonka (FI)
Týðing: Hans Tórgarð
Í einum lítlum havnarbýi uppliva vit vanlig fólk liva sítt vanliga lív við sínum smáu dreymum, gleðum og sorgum. So rakar ein umhvørvisvanlukka, og tað noyðir íbúgvarnar at taka lívsbroytandi avgerðir.
Leikstjórn: Jón Atli Jónasson (IS) Leikstjórahjálpari: Sissal Drews Hjaltalin
Leikarar: Annika Hoydal, Allan Dalsgarð, Súsanna Tórgarð, Beinta Clothier og Jákup Wardum
Kl. 21:20 Lesing 6: All My Dreams Come True
– Eitt disneydrama um depressión og ævintýr
eftir Christian Lollike (DK) Týðing: Jonhard Mikkelsen
„All Your Dreams Come True“ tekur støði í einum klichékendum dialogi millum tvey modernaði, deprimeraði menniskju, ið skapa ein heim av ævintýrskapum. Samstundis er alla tíðina framburður og menning í leikritinum.
Leikstjórn: Kristina Sundar Hansen (FO) Leikstjórahjálpari: Elin Mortensen
Leikarar: Durita Dahl Andreassen, Thomas Voss (DK), Sóley Danielsen og Petur Meinhart E. Andersen
Kl. 22-01 Hangout við tónleiki


text:
Tórshavnar kommuna hevur ætlanir um at gera eitt nýtt býarsavn, og mánadagin verður evnisdagur um savnið í Auluni í Finsen.
Fyrst í oktobermánaði gjørdi Fjúrtandi samrøðu við Gunvør Balle um komandi býarsavn í Tórshavnar kommunu. Ætlanin er, at savnið fyrst skal vera eitt sokallað “pop-up” savn, har dentur verður lagdur á ymisk evni í avmarkað tíðarskeið, til varandi høli eru funnin til savnið.
Les eisini: Býarsavn skal gerast í Havn
Nú skrivar Tórshavnar kommuna í tiltaki á Facebook, at hon vil hava íkast frá borgarum í kommununi, um hvussu býarsavnið skal virka.
-Skjótt fer Tórshavnar býarsavn undir regluligar framsýningar, og tí vil kommunan á tal við borgarar, sum hava áhuga í at mynda og geva sítt íkast til okkara felags býarsavn, stendur millum annað á Facebook.
Fólk, ið eiga lutir ella myndir, sum mynda søguna hjá kommununi, og sum áhugi er í at læna ella lata kommununi, verða biðin um at koma á fundin. Fundurin er eisini fyri fólk, ið bara hava áhuga í at taka lut í arbeiðinum.
Skráin til tiltakið er hendan:
Kl. 19:00: Vælkomin
– Gunvør Balle, forkvinna í mentamálanevndini og varaborgarstjóri, bjóðar vælkomin
– Umboð frá mentamáladeildini greiða frá, hvussu savnið hjá Birgari Johannessen, verður tikið yvir og ætlanirnar við Tórshavnar býarsavni í framtíðini
– Orðið frítt


text:
Í løtuni verða tær síðstu sperrurnar koyrdar upp á runda takið. Tað upplýsir Palli Henriksen, sum er verkætlanarleiðari á Glasi.
Glasir verður reistur í hesum døgum, og Landsverk hevur bjóðað til reisigildið á Glasi tann 5. juli. Glasir hevur verið rakt av ymsum trupulleikum, men arbeiðið síðstu 3-4 mánaðirnar hevur arbeiðið gingið væl, sigur verkætlanarleiðarin.
- Tíðarætlanin sigur, at skúlin byrjar í august 2017, og hesum arbeiða vit eftir. Talan er um ein skúla, og tað gevur okkum eitt skarpt evstamark. Antin er skúlin klárur næsta summar, ella mugu vit bíða eitt heilt ár. Vit rokna við at halda ta tíðarætlanina, sum nú er sett, sigur Palli Henriksen.
Tá ið hugt verður eftir Glasi uttanífrá, kann tað tykjast rættiliga ósannlíkt, at alt er liðugt longu um eitt gott ár. Hóast síðstu sperrurnar verða lagdar á runda takið beint nú, so er framvegis talan um eitt arbeiðspláss, har karmunum enn vantar innihald. Men væntandi heldur tíðarætlanin.
- Sjálvandi er nógv um at fara, tí vit tosa um góðar 20.000 fermetrar í vídd. Men samstundis er bygningurin rættiliga ráur innan, har er nógv glas og betong, og tí er meginparturin longu gjørt, tá ið vit hava fingið allar veggirnar upp, greiðir Palli Henriksen, verkætlanarleiðari, frá.
Sostatt kann roknast við, at ein nýggjur stásiligur bygningur til studenta-, handils- og tekniskan skúla verður klárur um eitt ár í Glasi, sum nú verður reistur.


text:
7. apríl 2017Nr. 44
Kunngerð um at Sjóvinnustýrið útinnir ávísar uppgávur fyri Fjarskiftiseftirlitið
Við heimild í § 47, stk. 1, 2 og 3 í løgtingslóg nr. 72 frá 22. mai 2015 um fjarskifti, verður ásett:
§ 1. Í hesi kunngerð merkir:
1) GMDSS: Global Maritime Distress and Safety System.
2) GOC: General Operators Certificate.
3) VHF: Very High Frequency.
4) MF: Medium Frequency.
5) HF: High Frequency.
6) DSC: Digital Selective Calling.
7) Inmarsat: Fylgisveina samskiftisskipan.
8) Sjóøki A1: Sjóøki, innan fyri sendileitið hjá í minsta lagi einari VHF-strandarstøð, har ein til eina og hvørja tíð kann fáa samband og senda ávaringar á VHF-DSC.
9) Sjóøki A2: Sjóøki uttan fyri A1, men innan fyri sendileitið hjá í minsta lagi einari MF-strandarstøð, har ein til eina og hvørja tíð kann fáa samband og senda ávaringar á MF-DSC.
10) Sjóøki A3: Sjóøki uttan fyri A1 og A2, men innan fyri sendileitið hjá í minsta lagi einum Inmarsat fylgisveini, har ein til eina og hvørja tíð kann fáa samband og senda ávaringar um Inmarsat-skipanina.
11) Sjóøki A4: Sjóøki uttan fyri A1, A2 og A3.
§ 2. Sjóvinnustýrinum verður heimilað at endurnýggja GOC-radiopróvbræv í sambandi við endurnýggjan av sjóvinnubrævi sum radiopassari, við gildi upp til 5 ár í teimum førum, har umsøkjarin skjalprógvar at hava verið radiopassari við skipi við GMDSS-radiostøð til sjóøki A2, A3 ella A4 antin í:
1) 1 ár seinastu 5 árini, ella
2) 3 mánaðir seinastu 6 mánaðirnar.
Stk. 2. Í øðrum enn teimum í stk. 1 nevndu førum skal umsóknin um endurnýggjan av GOC-radiopróvbrævinum latast Fjarskiftiseftirlitinum.
§ 3. Endurnýggjan av GOC-radiopróvbrævi verður útskrivað á sama skjal sum sjóvinnubrævið við heitinum:
1) Algilt sjóvinnubræv sum Radiopassari innan GMDSS (GOC).
§ 4. Henda kunngerð kemur í gildi dagin eftir, at hon er kunngjørd.
Stk. 2. Samstundis, sum henda kunngerð kemur í gildi, fer úr gildi kunngerð nr. 108 frá 18. august 2009 um, at Skipaeftirlitið útinnir ávísar uppgávur fyri Fjarskiftiseftirlitið.
Uttanríkis- og vinnumálaráðið, 7. apríl 2017
Poul Michelsen (sign.)
landsstýrismaður
/ Herálvur Joensen (sign.)


text:
EYSTUROYAR DANSIFELAG
Skráin 2007-2008
Vanliga dansa vit í Hæddini, Saltangará, fríggjakvøld við hesi skrá:
19/10-07 Vit práta um dansin í vetur, og so leggur Kathrina, formaðurin, fyri við Norsku løvu, sum fyri skjótt 300 árum síðani, um ársskiftið 1707/08, legði beinini á Lambavík.
Jeg ser så mangt et orlogsskib, Danske kæmpev. Hans Poulsen
Vertir: Nevndin.
26/10 Vitja á Ellisheiminum í Runavík kl 19.00, halda so fram í Hæddini.
Regin smiður, til 29.ør. Stígum fast. Joen Carl Danielsen.
Her nógv er at gera, Sangbók Føroya Fólks. Margretha Knudsen & Kára Rasmussen.
Vertir: Pálin & Beinta.
02/11 Gudbrandskvæði, Nýggja kvæðabókin 1. Louis Houmann.
Jeg ser så mangt et orlogsskib, (endurtøka).
Vertir: Julianna & Anna T.
9/11 Barnadansur – byrja kl. 20.00.
Det er i nat en vågenat, til 18. ørindi, Danske kæmpeviser. Joen Carl.
Kom venner, lader os betragte, kopi. Dia Ellindsson.
Vertir: Sunneva & Elsa.
16/11 Dansifelagið í Havn vitjar. Byrjað verður vanliga tíð, steðgað verður á
kl.23.30 at fáa ein bita, og so halda vit fram eina stund.
Seyðamaðurin á Sondum, Nýggja kvæðabókin 2. Andras Hansen.
Vertir: Nevndin.
23/11 Karin Brattaberg úr Vági kemur at kvøða samanvið okkum. Hon fer eisini at práta um at kvøða vísur.Jeg ser så mangt et orlogsskib (endurtøka), og Vågenat, restin.
Vertir: Poula M. & Karolina.
30/11 Gáturíma, kopi. Hjalmar Juul. Vit taka ymiskar tættir: Strandatátt, Dagur dettur av degi, Barjamutáttin, O, kan du ikke mindes, og fleiri.
Vertir: Anna Maria & Helena.
07/12 Brestiskvæði, Nýggja kvæðabókin 1. Høgni Debes.
Regin smiður 30. – 60. ørindi (framhald).
Vertir: Simona & Marita P.
12/01-08 Leygarkvøld í Funningi. Norðstreymoyingar bodnir við. Byrjað verður kl. 20.
18/01 Vit fara til Haraldssunds við bussi úr Hæddini kl. 21.00.
25/01 Hugnakvøld við døgurða, kl. 20. Kostnaður 100 kr. Tekning. Harpuríma, Grør so fagurt. Anna Sørensen & Sanna Hansen.Der går dans på Ribergade, Danske kæmpev. L. Sørensen.
01.02 Aðalfundur kl. 21.00, skrá eftir lógini. Eftir fundin kvøða vit.
Viðmerkingar:
Vit hava roynt at gera eina lætta skrá – tí mest kent tilfar. So hava vit sett okkum tað sum mál, í vetur at læra okkum eitt kvæði og eina vísu so væl, at tey sita rimmarfast: Regin smið (fyrru helvt), eitt av okkara allarbest kvæðum, ið er lætt at læra, tí tað er so væl yrkt; og Jeg ser så mangt et orlogsskib, eina vakra vísu við ikki minni vøkrum lag - og so er hon bara 31 ørindir. Vit ætla okkum ikki at gloyma alt tað, sum var á skránni seinasta vetur og fyrr. Tað verður eisini tikið fram aftur, so vit hava okkurt at gleða okkum til!
Í mentanarvikuni hjá Runavíkar kommunu síðstu viku av oktober verður okkurt gjørt Norsku løvu til heiðurs, og tá fara vit at kvøða um hesa stoltu skútu. Kanska gera vit ein vørr um sjálvt ársskiftið við.
Tað verður hugsað um at gera dansiferð til Noregs næsta summar, so hetta mál verður til umrøðu tíðliga á vetrinum.
Tey vanligu kvøldini verður dansað frá kl. 21 til midnátt
Aftrat hesum kvøldum koma so nýggjárskvøld og fastalávints mánakvøld. Hesi bæði kvøld er opið kl. 22 – 01.
Um tað ikki liggur fyri hjá vertunum ásett kvøld, kunnu teir kanska siga frá ella býta um við onkran annan. Vit møta stundisliga, so vertirnir sleppa til hús í sámiligari tíð. Limirnir eru meir enn vælkomnir at hava gestir við.
Onnur almenn dansikvøld, sum vit vilja vísa til:
Í Kollafirði, september, Norðstreymoyar dansifelag,
trettandadans í Sjónleikarhúsinum, Tøkum lætt,
fastalávints leygarkvøld, Dansifelag Kaggans,
dansinátt í Norðlandahúsinum hin 7.juli.
Havleikur, hin norðurlendska dansistevnan, verður næsta summar her í Føroyum, 8. – 12.juli.
Limagjaldið fyri 2007, sum er 100 krónur, verða tit biðin um at flyta –
helst áðrenn 1.juli - á konto í Føroya banka: 6460 407 961 4
Set kross, tá ið goldið er
Vinarliga
Nevndin:
Kathrina Hansen, formaður, tlf. & fax 422167 kath_han@hotmail.com
Andras Hansen, næstformaður, tlf. 441486, andras-h@post.olivant.fo
Margreta Knudsen, tlf. 447164/220521
Kára Rasmussen, tlf. 447540 jsrkr47@post.olovant.fo
Jens Dalsgaard, skrivari, tlf. 447765/217765 jensdalsgaard@skulin.fo
Joen Carl Danielsen, tlf. 258914, kassam. (ikki í nevndini).
Felagið er stovnað í 1969 og hevur til endamáls at savna fólk saman til góðan føroyskan dans og stimbra áhuga fyri dansinum. Limatalið er gott og væl 160, og vanlig kvøld eru vit 25 – 55 fólk í dansi.